text:
Өфөгә III Бөтә донъя башҡорттары ҡоролтайы делегаттары килә башланыФото: Андрей Старостин
Өфөгә III Бөтә донъя башҡорттары ҡоролтайы делегаттары килә башланы
Өфөгә III Бөтә донъя башҡорттары ҡоролтайы делегаттары килә башланыФото: Андрей Старостин
БР Дәүләт йыйылышы – Ҡоролтай Йортонда бөгөн III Бөтә донъя башҡорттары ҡоролтайы делегаттарын теркәү алып барыла.
Делегат танытмаларын тәүгеләрҙән булып Башҡортостан мосолмандары Диниә назараты рәйесе Нурмөхәмәт Ниғмәтуллин, Рәсәй фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисамитдинова һәм Ханты-Манси автономиялы округының “Дуҫлыҡ” мәҙәниәт-ағартыу йәмғиәте рәйесе Мөҙәрис Мәжитов алды.
— Бына ун йылдан ашыу беҙ Нижневартовск ҡалаһында халҡыбыҙ мәҙәниәтен күтәрәбеҙ. Әлеге ваҡытта беҙҙең йәмәғәт ойошмаһында утыҙға яҡын ағза иҫәпләнә. Округ биләмәһендә иһә йәмғеһе һигеҙ мең ярым башҡорт йәшәй. 2004 йылда Төмән өлкәһендә беренсе тапҡыр башҡорт ырыуҙары һыбайлылары парадын ойошторҙоҡ. 2007 йылда Башҡортостандың үҙ ирке менән Рәсәй составына инеүенә 450 тулыуға арналған тантаналы саралар үткәрҙек. Әле сираттағы һабантуйға әҙерләнәбеҙ, ул 13 июндә үтәсәк, — тип һөйләне “Башинформ” агентлығына Мөҙәрис Мәжитов.
Күптән борсоған мәсьәләләр хаҡында иҫкә алып, Нижневартовскиҙа һаман да Башҡортостан юлдаш телевидениеһын ҡарарға мөмкинлек булмауы, башҡорт телен өйрәнеү менән ауырлыҡтар булыуы хаҡында хәбәр итте Мәжитов. "Халыҡ-ара конгреста был мәсьәләләрҙе беҙ мотлаҡ күтәреп сығасаҡбыҙ”, — тине “Дуҫлыҡ” йәмғиәте рәйесе.
Көндөң тәүге яртыһында III Бөтә донъя ҡоролтайы делегаттары булып Ҡырым Автономиялы Республикаһы, Һарытау, Томск, Сахалин өлкәләре, Рәсәйҙең йәнә бер нисә төбәге, алыҫ һәм яҡын сит илдәр вәкилдәре теркәлде.
Хәтерегеҙгә төшөрәбеҙ, делегат булып 851 кеше һайланған.
Регистрация киске сәғәт туғыҙға тиклем дауам итәсәк.


c: text/html

text:
Башҡортостан һәм Удмурт Хөкүмәттәре араһында транспорт инфраструктураһын үҫтереү тураһындағы килешеү төҙөлдө
Башҡортостан Республикаһы һәм Удмурт Республикаһы Хөкүмәттәре араһында транспорт инфраструктураһын үҫтереү тураһындағы килешеүгә ике төбәк етәкселәре Рөстәм Хәмитов һәм Александр Соловьев Өфөлә 29 августа ҡул ҡуйҙы.
Килешеү Кама һәм Буй йылғалары аша яңы күперҙәргә юл төҙөүҙе күҙ алдында тота. Ижевск – Сарапул – Камбарка – Нефтекама – Дүртөйлө – Өфө маршруты буйынса тура автомобиль юлын 2016 йылда ойоштороу планлаштырыла, тип хәбәр итә республика Президентының матбуғат хеҙмәте.

robotstxt: allowed

filter: keep


text:
Башҡортостанда 28600 вакансия иҫәпләнә
Әле республиканың вакансиялар банкында 28600-ҙән ашыу буш эш урыны иҫәпләнә. 2012 йылдың 1 ғинуары менән сағыштырғанда эш биреүселәр тарафынан тәҡдим ителгән вакансиялар иҫәбе дүрт меңдән ашыу берәмеккә артҡан.
Республика банкында вакансиялар уртаса алғанда 1,9 ай дауамында һаҡлана.
Шул уҡ мәлдә эшсе һөнәрҙәре буйынса вакансиялар өлөшө быйыл 1 февралгә ҡарата 81 процентты тәшкил иткән. Билдәләнгән йәшәү минимумынан юғарыраҡ хеҙмәт хаҡы түләнгән вакансиялар иҫәбе 84,5 процентҡа тиң, — тип хәбәр итте «Башинформ» агентлығына Башҡортостандың Халыҡты эш менән тәьмин итеү дәүләт хеҙмәте идаралығының баш белгес-эксперты Әлфиә Ғәйнетдинова.
— Республикала эшкәртеү производствоһы, төҙөлөштө һәм белем биреүҙе ойоштороу, шулай уҡ күмәртәләп һәм ваҡлап сауҙа итеү предприятиелары эшсе көстәргә нығыраҡ мохтажлыҡ кисерә, — тип билдәләй Әлфиә Ғәйнетдинова.


text:
Рөстәм Хәмитов 2013 йылда «Һабантуй» халыҡ байрамын үткәреү тураһындағы указға ҡул ҡуйҙы
Башҡортостан Президенты Рөстәм Хәмитов 2013 йылда республикала «Һабантуй» халыҡ байрамын үткәреү тураһындағы указға ҡул ҡуйҙы.
Республика башлығының матбуғат хеҙмәтенән хәбәр итеүҙәренсә, БР Хөкүмәтенә муниципаль район хакимиәттәре менән берлектә «Һабантуй» байрамын үткәреүҙе ойошторорға ҡушылды.
Байрам үткәреү урындарында Башҡортостандың Һаулыҡ һаҡлау министрлығы медицина персоналының дежурға сығыуын ойошторорға тейеш. БР буйынса Эске эштәр министрлығы менән Рәсәй Ғәҙәттән тыш хәлдәр министрлығының БР буйынса Баш идаралығына йәмәғәт тәртибен һаҡлауҙы, юл хәрәкәте хәүефһеҙлеген тәьмин итергә һәм байрам сараларында янғын хәүефһеҙлеге сараларын күрергә кәңәш ителде.


text:
Рәсәйҙә Юристар көнө билдәләнә
Бөгөн, 3 декабрҙә, Рәсәйҙә Юристар көнө билдәләнә. Байрам 2008 йылда Рәсәй Федерацияһы Президенты указы менән ҡабул ителгән. Быға тиклем Рәсәйҙә юристарҙың бер ниндәй ҙә байрамдары булмаған.
Юрист профессияһының төп маҡсаты – законлы ғәҙеллек булдырыу. Донъяла шул тиклем яуаплы, хөрмәтле, абруйлы, шул уҡ ваҡытта ҡатмарлы һөнәрҙәр күп түгел. Закондарҙың мотлаҡ үтәлеше, дәүләттең йәшәйеше һәм хоҡуҡи ойошторолоуы тап судьялар һәм адвокаттарҙан, прокурорҙар һәм приставтарҙан тора.
Бала хоҡуҡтарын яҡлау өлкәһендә юристар ҙур роль уйнай: бәлиғ булмаған балаларға һәм уларҙың законлы вәкилдәренә хоҡуҡтары тураһында консультациялар бирә, документтар әҙерләүҙә ярҙам итә, билдәләнгән осраҡтарҙа бәлиғ булмағандарҙың хоҡуҡтарын судта яҡлай.
Һуңғы йылдарҙа РФ Мәғариф министрлығында йәш юристарҙың сифатлы әҙерлеге тураһында мәсьәлә киҫкен тора – юридик вуздарҙың һанын кәметеү, был һөнәр буйынса ситтән тороп уҡыу формаһын бөтөрөү тураһында тәҡдимдәр индерелде. Министрлыҡ баһалауынса, Рәсәй вуздарында 700 меңдән ашыу студент уҡый, улар академик курстарҙы үткәндән һуң юрист дипломы ала.
Һөнәри байрамдары менән коллегаларын Башҡортостандан Дәүләт Думаһы депутаты, Рәсәй Юристар ассоциацияһы рәйесе Павел Крашенинников ҡотланы. Был юлы байрам ҡәҙимге түгел, сөнки быйыл илдең төп законы – Коституцияның 20 йыллығын билдәләйбеҙ, тип билдәләне ул.
— Быйылғы йыл беҙҙең өсөн ярайһы уҡ ҡатмарлы, эшмәкәрлектең нотариат өлкәһен реформалаштырырға тейешбеҙ. Шулай уҡ Юғары суд Юғары арбитраж суды менән берләштереләсәк, — тип һыҙыҡ өҫтөнә алды үҙенең ҡотлауында Павел Крашенинников.


text:
Рөстәм Хәмитовтың Рәсәйҙең иң яҡшы лоббистары исемлегендәге рейтингы тағы күтәрелде
Башҡортостан Президенты Рөстәм Хәмитовтың тәүге ун иң яҡшы лоббисы-төбәк лидерҙары араһындағы рейтингы күтәрелеүен дауам итә. Был «Независимая газета» заказы буйынса иҡтисади яңылыҡтар агентлығы менән ағымдағы йылдың август айында үткәрелгән тикшереүҙәр йомғаҡтарынан күренә.
«Көслө һөҙөмтәлелек» номинацияһында төбәк лидерҙары исемлегендә Рөстәм Хәмитов, Кемерово өлкәһе губернаторы Аман Тулеев менән Татарстан Президенты Рөстәм Миңлехановты үтеп, етенсе урынды биләй. Әгәр быйыл июлдә Башҡортостан Президентының позицияһы 4,04 балл менән баһаланһа, августа был коэффициент тағы артты һәм 4,11 балға етте.
«Көслө һөҙөмтәлелек» номинацияһында тәүге өс лоббист-төбәк лидерҙары исемлеген Мәскәү мэры Сергей Собянин башлап ебәргән, артабан Георгий Полтавченко (Санкт-Петербург) һәм Александр Ткачев (Краснодар крайы) килә.
2011 йылдың июль айындағы Рәсәйҙең иң яҡшы лоббистары-төбәк лидерҙары рейтингын тикшереү һөҙөмтәләре 28 сентябрҙә «Независимая газета» сайтында баҫылып сыҡҡан.


text:
Өфөлә китапханасылар мәҙәниәтте үҫтереүҙә көнүҙәк мәсьәләләрҙе тикшерәсәк
ӨФӨ, 2014 йыл, 10 ноябрь. /«Башинформ» мәғлүмәт агентлығы, Ләйлә Аралбаева/.
11 ноябрҙә Башҡортостан республикаһының һуҡырҙар өсөн махсус китапханаһында «Китапхана — толерантлыҡ һәм мәҙәниәттәр диалогы үҙәге» республика семинары уҙғарыла.
Семинар эшендә Башҡортостан Республикаһы ҡалалары һәм райондарының дөйөм ҡулланыштағы китапханалары директорҙары, уларҙың урынбаҫарҙары, белгестәре ҡатнашасаҡ. Республика ҡалалары һәм райондарынан белгестәрҙе онлайн режимында тоташтырыу планлаштырылған.
Тикшереү өсөн төп темалар – республикала йәшәүсе халыҡтарҙың мәҙәниәтен яңынан тергеҙеүҙә, күсәгилешлектә һәм үҫтереүҙә мәҙәни үҙәктәрҙең: китапханаларҙың, музейҙарҙың роле, тормош эшмәкәрлегендә сикләүҙәре булған кешеләр менән эш итеүҙә социомәҙәни реабилитациялау аспекттары, заманса шарттарҙа китапханаларҙың эш тәжрибәһе.
Семинарҙа ҡатнашыусыларҙың иғтибарына һуҡырҙар өсөн махсус китапхана буйлап төркөм экскурсияһы, китапхана эшмәкәрлеге тураһында видеофильм тәҡдим ителәсәк. Сара «2010-2014 йылдарға Башҡортостан Республикаһында китапхана эшен үҫтереү» республика маҡсатлы программаһын тормошҡа ашырыу сиктәрендә ойошторола.
Семинар Өфө ҡалаһы, Киров урамы, 47 адресы буйынса иртәнге сәғәт унда башлана. Төрлө транспорт менән «Витамин заводы» туҡталышына тиклем килергә кәрәк.


text:
Ҡара ҡаҙ
Ҡара ҡаҙ (урыҫ. Казарка, лат. Branta) —йорт ҡаҙынан байтаҡ бәләкәйерәк ҡош, парлашып һәм күмәкләшеп йөрөүсе ваҡ ҡаҙ. Башы, муйыны, түшенең һәм һыртының алғы өлөштәре, ҡанаттарының эре ҡауырһындары ҡуйы ҡара. Ҡорһағының артҡы өлөшө һәм ҡойроҡ аҫты аҡ. Кәүҙәһенең ҡалған өлөшө ҡара-һоро. Муйыны¬ның ике яғында арҡыры аҡ һыҙыҡтар бар. Башҡа ҡаҙҙарҙан дөйөм ҡара төҫө, бәләкәйлегә-менән айырыла.
Тауышы яңғырауыҡлы: «ҡроңҡ» йәки «ғоңҡ».
Тундрала йәшәй. Үлән, һыу үҫемлектәре һәм бөжәктәре менән туҡлана. Күсмә ҡош. Бик һирәк осрай. Беҙҙә яҙлы-көҙлө генә туҡталып китәләр. Башҡортостанда оя ҡормайҙар. Ите өсөн аулайҙар.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Акимушкин И. Мир животных. Птицы, рыбы, земноводные и пресмыкающиеся. — М.: Мысль, 1995.
- Ганзак Я. Иллюстрированная энциклопедия птиц. — Прага: Артия, 1974.


text:
Ырымбурҙа ислам конференцияһы үтәсәк
5 октябрҙә Ырымбурҙа «Хөсәйениә» мәҙрәсәһенә 120 йыл тулыу айҡанлы «Ислам мәғарифы. Тарихы, хәҙерге торошо һәм үҫеш перспективалары» халыҡ-ара фәнни-дини конференцияһы үтәсәк. Ойоштороусылары – Ислам мәҙәниәте, фәне һәм мәғарифына ярҙам фонды ҡатнашлығында Ырымбур өлкәһенең Мәҙәниәт, йәмәғәтселек һәм тышҡы бәйләнештәр министрлығы, Рәсәй мосолмандарының Үҙәк диниә назараты, Рәсәй Фәндәр академияһы Этнология һәм антропология институтының һәм Ырымбур дәүләт аграр университеты Идара итеү институтының институт-ара этнологик тикшеренеүҙәр үҙәге.
Фәнни форум барышында «Ислам һәм фән», «Ислам мәғарифының әһәмиәте», «Хөсәйениә» мәҙрәсәһенең тарихи үҫеш осорҙары» кеүек, шулай уҡ башҡа күп мәсьәләләр күтәреләсәк.
Конференция һөҙөмтәләре буйынса ҡатнашыусыларҙың мәҡәләләр йыйынтығы сығарыласаҡ.
Конференцияла ҡатнашыу өсөн заявкалар һәм мәҡәләләр 20 авгусҡа тиклем ҡабул ителә. Эштәрҙе alfit35@mail.ru электрон адресына ебәреү мотлаҡ.
Конференция координаторы: Шәрипов Әлфит Әсхәт улы (телефондар: 8-922-8868877, 8-903-3677530).
Өҫтәмә мәғлүмәтте (3532) 56-09-49, 8-922-8868877, 8-902-3655918 телефондары аша алырға була.


text:
Өфөлә «Рәсәй саңғыһы»на әҙерлек бара Фото: Өфөнөң Ленин районы хакимиәте
Өфөлә «Рәсәй саңғыһы»на әҙерлек бара
Өфөлә «Рәсәй саңғыһы»на әҙерлек бара Фото: Өфөнөң Ленин районы хакимиәте
ӨФӨ, 2016 йыл, 27 ғинуар. /«Башинформ» мәғлүмәт агентлығы, Әлим Фәйезов/.
Саңғы спортын үҙ итеүселәр «Рәсәй саңғыһы-2016» бөтә Рәсәй ярышына әҙерләнә. Өфөнөң Ленин районында ул 19 февралдә уҙа. Ярыштарҙа ҡатнашырға, көйәрмән булырға теләүселәрҙең барыһын да Затон биҫтәһендәге «Водник» стадионына саҡырабыҙ, тип хәбәр иттеләр муниципалитет хакимиәтендә.
Ҡатнашыусыларҙы теркәү көндөҙгө сәғәт 2-лә башлана. Байрам сәғәт 3-тә асыла.
Ярыштар төркөмдәр буйынса ойошторола: беренсе төркөм — дөйөм белем биреү учреждениелары уҡыусылары, икенсеһе — уҡыу йорттары студенттары, өсөнсөһө — предприятие һәм ойошма хеҙмәткәрҙәре, дүртенсеһе — предприятие һәм ойошма етәкселәре, спорт ветерандары. Арауыҡ бөтә төркөмдәр өсөн дә ике саҡрым тәшкил итә.
Ярыштарҙа ҡатнашыу өсөн ғаризалар 17 февралгә тиклем Ленин районы хакимиәтенең физик культура һәм спорт буйынса комитетында ҡабул ителә. Адресы: М.Кәрим урамы, 19, 312-се бүлмә. Телефон: 229-04-47.


text:
“Башҡортостан” дәүләт концерт залында “Таланттар йондоҙлоғо” тип исемләнгән ҙур тамаша була
7 октябрь, “Башҡортостан” дәүләт концерт залында “Таланттар йондоҙлоғо” тип исемләнгән ҙур тамаша була.
Башҡортостан Республикаһының Милли Симфоник оркестры менән Урта махсус музыкаль колледжы уҡыусыларың берлектәге концерты Уҡытыусылар көнөнә арнала. Шул уңайҙан, Башинформ агентлығында йәш таланттар ҡатнашлығында матбуғат-конференцияһы уҙҙы. ”Таланттар йондоҙлоғо”нда ҡатнашасаҡ иң йәш музыкантка ни бары 9, ә олоһона 16 йәш. Һәр бер уҡыусы лауреат исемен йөрөтә. Ҡайһы берҙәре Рәсәй һәм сит ил кимәлендә үткәрелгән конкурстарҙың еңеүселәре. Һәләтле егеттәр һәм ҡыҙҙарҙың күпселеге Башҡортостан Республикаһының Милли симфоник оркестры менән бергә уйнау тәжрибәһе бар.


text:
Фото:
Эшҡыуарҙарға финанс ярҙамы дауам иттерелә
Фото:
Башҡортостан Республикаһының Эшҡыуарлыҡ һәм туризм буйынса дәүләт комитеты эшҡыуарҙарға финанс ярҙамы күрһәтеүгә документтар ҡабул итеү дауам иттерелеүе хаҡында хәбәр итә.
Хәҙерге ваҡытта күргәҙмә-йәрминкә сараларында ҡатнашыуға сығымдарҙың бер өлөшөн субсидиялауға; энергияны һаҡлау программаларын тормошҡа ашырыу һәм электр селтәре хужалығы объекттарына (100 кВт-ҡа тиклем) тоташтырыу менән бәйле сығымдарҙың бер өлөшөн субсидиялауға документтар ҡабул ителә.
БР Эшҡыуарлыҡ һәм туризм буйынса дәүләт комитеты шулай уҡ эшҡыуарҙар иғтибарына 23 августан бәләкәй һәм урта бизнес субъекттарынан, инфраструктура ойошмаларынан страховкалау килешеүҙәре буйынса страховка взностары өлөшөн субсидиялау буйынса документтар ҡабул итеү яңыртылыуы хаҡында еткерә. Шул уҡ ваҡытта лизинг договорҙары буйынса лизинг түләүҙәренең бер өлөшөн субсидиялау буйынса документтар ҡабул итеү туҡтатылды.
Финанс ярҙамының күрһәтелгән төрҙәре буйынса документтар ҡабул итеү тураһында бөтә мәғлүмәт Дәүләт комитетының рәсми сайтында һәм «Башҡортостандың бәләкәй бизнесы» сайтында баҫыласаҡ.


text:
Бала табыу йорттары
Бала табыу йорттары — ауырлы ҡатындарға бала тапҡансы, бала тапҡанда һәм бала тапҡандан һуңғы осорҙа, шулай уҡ яңы тыуған балаларға квалификациялы медицина ярҙамы күрһәтеүсе стационар тибындағы дауалау‑иҫкәртеү учреждениелары.
Йөкмәткеһе
Дөйөм мәғлүмәт[үҙгәртергә | вики-тексты үҙгәртергә]
Үҙ аллы йәки күп йүнәлешле һаулыҡ һаҡлау ойошмаһының структура бүлеге булараҡ эшләй. Бала табыу йорттары дөйөм һәм махсус (йөрәк, бөйөр ауырыулы, эндокрин патологиялы, резус‑конфликтлы ауырлы, ауыры төшөү ҡурҡынысы булған һ.б. ҡатындар өсөн) төрҙәргә айыралар. Физиол. (ҡабул итеү, бала табыу, бала тапҡандан һуңғы, яңы тыуғандар), күҙәтеү (ҡабул итеү һәм сығарыу бүлмәһе, бала табыу һәм изоляция блоктары, бала тапҡандан һуңғы һәм яңы тыуғандар өсөн палаталар), ауырлыларҙың патологияһы, диагностика һ.б. бүлектәре бар; Бала табыу йорттары күбеһендә ҡатын‑ҡыҙҙар консультациялары эшләй.
Башҡортостандағы бала табыу йорттары тарихы[үҙгәртергә | вики-тексты үҙгәртергә]
Өфөлә беренсе бала табыу йорттары 1910 йылда асыла, 1923—24 йылдарҙа әсәлек һәм балалыҡты һаҡлау учреждениелары, әсә һәм бала йорттары, ауырлы ҡатындар өсөн консультациялар ойошторола (ҡара: Әсәлек һәм балалыҡты һаҡлау). 1913 й. Башҡортостанда ауырлылар һәм бала табыусылар өсөн 134 койка, 1940 — 1076, 1960 — 3277, 1965 — 4181 акушер‑гинекологик койка булған; ауырлыларға уларҙың экстрагениталь патологияһын иҫәпкә алмайынса мед. ярҙамы күрһәтелгән; ауыл ерендә стационарҙа бала табырға ярҙам итеү 61% тәшкил иткән. 70—80‑се йй. Өфөлә махсуслаштырылған Бала табыу йорттары (йөрәк‑ҡан тамырҙары, эндокрин системаһы патологиялары һәм резус‑конфликт ситуациялы ҡатындар өсөн) асыла. 1995 й. алып ҡайһы бер Б.т.й. индивидуаль бала табыу залдары булдырыла, әсә һәм баланың бергә булыуы практикаға индерелә башлай. 2009 й. респ. 4 үҙ аллы Бала табыу йорттары (Өфөлә 3‑сө, 4‑се, Белорет һәм Салауат ҡҡ.), 10 күп профилле ҡала дауалау‑иҫкәртеү учреждениеһында һәм бөтә үҙәк район дауаханаларында тиерлек акушер бүлектәре, Респ. перинаталь үҙәге эшләй .
Шулай уҡ ҡара[үҙгәртергә | вики-тексты үҙгәртергә]
- Медицина үҙәктәре


text:
2011 йыл һөҙөмтәләре Өфөнөң инвестициялар йәлеп итеү ҡеүәһенең артыуын раҫлай
Өфөнөң эре һәм урта предприятиелары 2011 йылда 518,8 миллиард һумға үҙҙәрендә етештерелгән продукция тейәп оҙатҡан, эш башҡарған һәм хеҙмәттәр күрһәткән. 2010 йылдағы был күрһәткес менән сағыштырғанда, ул 25,5 процентҡа артҡан. Сәнәғәт производствоһы индексы үткән йыл өсөн 108,1 процент тәшкил итте. «Нефть продукттары» (99,4%), «аҙыҡ продукттары» (89,7%) һәм «резина һәм пластмасс изделиелар» (86,4%) етештереүҙән тыш сәнәғәт производствоһы индексының үҫеше иҡтисади эшмкәрәлектең бөтә төрҙәре буйынса ла күҙәтелә. Ҡала иҡтисадына инвестициялар күләме 62 миллиард һум тәшкил итәсәк, был 2010 йыл кимәленә тап килә.
Бындай мәғлүмәт менән мэрияла үткән матбуғат конференцияһында Өфө хакимиәте башлығы урынбаҫары Альбина Йосопова таныштырҙы, ул 2011 йылда республика баш ҡалаһының социаль-иҡтисади үҫешенең яҡынса һөҙөмтәләре хаҡында һөйләне.
Альбина Сәғит ҡыҙы билдәләүенсә, Өфө ҡалаһы ҡала округының социаль-иҡтисади үҫеше буйынса күрһәткестәр иҡтисад секторы үҫешенең ыңғай темптары, ҡала хужалығы тармаҡтарының һәм социаль өлкәнең тотороҡло эшләүе хаҡында һөйләй.
Ҡала округында 2012 йылдың 1 ғинуарына ҡарата 76 проект тормошҡа ашырыла, инвестициялар күләме 97 миллиард һум тәшкил итә. Инвестицион проекттар буйынса булдырылған эш урындары һаны 18 меңдән ашыу берәмек тәшкил итә.
Буласаҡ инвесторҙар өсөн ҡаланың инвестицион паспорты — «Инвестор паспорты» булдырылған, ул www.ufacity.info сайтында урынлаштырылған.
«РосБизнесКонсалтинг» баҫмаһы рейтингыһына ярашлы, бизнес менән шөғөлләнеү өсөн уңайлы шарттар булдырыу йәһәтенән Өфөнөң инвестициялар йәлеп итеү ҡеүәһе ҙур.


text:
Өфө эргәһендә ҡоро үлән яна
Бөгөн көндөҙ 8 Март ҡасабаһы янында ҡамышлыҡ һәм ҡоро үлән янып китә. Ел менән төтөн Өфө үҙәге кварталдарына тарала башлай.
Һуңғы мәғлүмәттәр буйынса, янғын майҙаны ике гектар самаһы тәшкил итә. Утты һүндереүгә ете автоцистерна һәм ҡала торлаҡ хужалығы идаралығының дүрт техника берәмеге йәлеп ителгән.
«Башинформ» агентлығына Ғәҙәттән тыш хәлдәр министрлығының БР буйынса Баш идаралығының матбуғат хеҙмәтенән хәбәр итеүҙәренсә, торлаҡ йорттарға хәүеф янамай. Янғын һүндереүселәрҙең төп бурысы — утты урман массивына үткәрмәү.


text:
Фото:
Башҡортостандың янғын һүндереүселәре ҡайтып килә
Фото:
2 августан алып аҙна дауамында Башҡортостандың 100 янғын һүндереүсеһе һәм 21 техника берәмеге Нижегородка өлкәһендә командировкала булды. Ут һүндереүселәр урман янғындарына ҡаршы көрәштә ҡатнашты. Янғын һүндереүселәребеҙ Выкса ҡалаһы районындағы ете торама пункт өсөн яуаплы ине. «Башинформ» агентлығына РФ Ғәҙәттән тыш хәлдәр министрлығының БР буйынса Баш идаралығының матбуғат хеҙмәте хеҙмәткәре Марат Борхановтың хәбәр итеүенсә, Башҡортостан ҡотҡарыусылары урман янғындарын һүндергән һәм тораҡ пункттарҙы уттан һаҡлаған.
Улар хеҙмәтен бишлегә башҡарған, урманда үрҙән таралған янғынды һүндереүҙә ҡатнашҡан. Эштәре өсөн Рәсәй Ғәҙәттән тыш хәлдәр министрлығының Волга буйы төбәк үҙәге етәкселегенән рәхмәт хаты алған, шулай уҡ айырыуса тырышлыҡ күрһәткәндәргә дәүләт һәм ведомство наградалары тапшырыуға документтар әҙерләнгән. Әле янғын һүндереүселәр тулы составта ҡайтырға сыҡҡан. Бөгөн Ҡазанда ялға туҡтау планлаштырыла, ә Өфөгә улар 11 августа кискеһен ҡайтып етергә тейеш.


text:
«Шоңҡар» республика йәштәр журналы яҙылыу эстафетаһын уҙғара
ӨФӨ, 2014 йыл, 29 октябрь. /«Башинформ» мәғлүмәт агентлығы, Ләйлә Аралбаева/.
Йәштәр өсөн башҡорт телендә сыҡҡан «Шоңҡар» журналы «Бөтә ил менән — «Шоңҡар»ға!» эстафетаһын уҙғара. Яҙылыу кампанияһына арналған, эстафетаның шарттары буйынса тәүлек әйләнәһенә баҫмаға яҙылырға һәм уны артабан тапшырырға кәрәк, сылбырҙы өҙөргә ярамай.
Журналдың баш мөхәррире Мөнир Ҡунафин эстафетаны башлап уны БР һаулыҡ һаҡлау министры урынбаҫары Рәлиҙә Шакироваға, Бөрйән районы хакимиәте башлығы урынбаҫары Рәшит Монасиповҡа һәм шағирә Лариса Абдуллинаға тапшырҙы. Мауыҡтырғыс уйынға билдәле шағир Әхмәр Үтәбай, Милли йәштәр театры актеры Венера Камалов, бөтә республиканан яҙыусылар, журналистар, Башҡортостан юлдаш телевидениеһы алып барыусылары, мәктәп уҡытыусылары, ябай ауыл халҡы ҡушылды. Улар бер-береһенә эстафетаны тапшыра, яҙылыу мәлен фотоға йәки видеоға төшөрөп уны социаль селтәрҙә урынлаштыра.
— «Шоңҡар» журналы үҙенең «Заман менән бергә атлап» тигән төп девизына эйәрергә тырыша. Шуға күрә хәҙер модала булған эстафета форматын ҡулланабыҙ. «Рухи сылбырыбыҙ» ярҙамында бер аҙна эсендә 60-70-ләгән кеше яҙылды. Был республиканың бер районы яҙылыусылары иҫәбе менән сағыштырырлыҡ бик яҡшы һөҙөмтә, — тип һөйләне баҫманың баш мөхәррире урынбаҫары Илшат Зарипов.
Акция тураһында тулыраҡ мәғлүмәт – журналдың рәсми сайтында йәки «Бәйләнештә»ге төркөмдә.


text:
Стәрлетамаҡта автомобилселәр донорҙар буласаҡ
Стәрлетамаҡта 9 ноябрҙә дауалау учреждениеларының бәләкәй пациенттары өсөн ҡан бирергә мөмкин. Был көндө «Юғалтыуҙар юҡ» ҡаты ауырыған балаларға ярҙам күрһәтеү хәйриә фонды, UTV ҡала телеканалында «102RUS» автомобиль телепроекты, Рәсәй автомобилселәр федерацияһы һәм Стәрлетамаҡ ҡан биреү станцияһы сираттағы «АвтоМотоДонор» акцияһы уҙғара.
Уның төп маҡсаты – республика баш ҡалаһынан ситтә донорлыҡ хәрәкәтен таратыу, төбәк халҡына даими донорлыҡ, ҡан һәм уның компонеттары етешмәүе тураһында мәғлүмәт биреү, донорлыҡҡа ыңғай мөнәсәбәт булдырыу һәм донорҙарға рәхмәт белдереү нормаһын нығытыу.
Сарала 18 йәше тулған һәр граждан ҡатнаша ҡала.
Автомобилселәрҙең йыйылышы «Сода» Мәҙәниәт һарайы алдындағы майҙанда сәғәт 10-да башлана. Үҙегеҙ менән паспорт алыу мотлаҡ. Машиналар колоннаһы бөтә ҡала буйлап ҡан биреү станцияһына тиклем барасаҡ.
— Ҡан биреү станцияһына килеп ҡан биреү, башҡа кешеләрҙең ғүмерен һаҡлап ҡалыуға ярҙам итеү, һәр сәләмәт кешенең хәленән килә. Осрашыуға үҙегеҙҙең дуҫтарығыҙҙы саҡырып та, һеҙ кеше ғүмерен һаҡлап ҡалыуға ҡатнашлы булаһығыҙ, — тип һөйләй «Юғалтыуҙар юҡ» ҡаты ауырыған балаларға ярҙам күрһәтеү хәйриә фонды етәксеһе Радмила Сурначева.


text:
Республикала 117 меңдән ашыу кеше өйҙә тауыш биргән
Башҡортостанда 117 меңдән ашыу кеше Дәүләт Думаһы депутаттары өсөн өйҙә тауыш биргән. Был хаҡта БР Үҙәк һайлау комиссияһының һайлауға йомғаҡ яһауға арналған ултырышында Үҙәк һайлау комиссияһы рәйесе Хәйҙәр Вәлиев хәбәр итте. Уның әйтеүенсә, был һайлауҙа ҡатнашҡан бар халыҡтың биш проценты тиерлек.
Өйҙә тауыш биреүселәрҙең күбеһе – инвалидтар (81 меңдән ашыу). Ҡалғандары – башлыса өлкән йәштәге һәм ҡаты сирле кешеләр.
Хәйҙәр Вәлиевтың билдәләүенсә, Башҡортостандағы 178 һайлау участкаһында бюллетендәрҙе автоматик эшкәртеү комплекстары ҡуйылған. Уларҙың барыһы ла көйлө эшләгән. Бындай комплекстар Өфөнөң 14 участкаһында һәм республиканың бихисап ҡала һәм ауылдарында урынлаштырылған. Бюллетендәрҙе автоматик эшкәртеү комплекстары Урал аръяғында һәм төньяҡ-көнсығыш райондарҙа ғына ҡулланылмаған. Был техник сәбәптәргә бәйле, үрҙә билдәләнгән райондарҙа бындай комплекстарҙы хеҙмәтләндереүҙе ойоштороуы ҡатмарлыраҡ. Комплекстар ҡуйылған участкаларҙа башҡа участкаларға ҡарағанда һайлауға килеүселәр иҫәбе өс процентҡа күберәк булған.


text:
Николай Патрушев «Башҡортостан Республикаһы алдындағы ҡаҙаныштары өсөн» ордены менән бүләкләнде
ӨФӨ, 2014 йыл, 12 ноябрь. /«Башинформ» мәғлүмәт агентлығы, Сергей Захаров/.
Рөстәм Хәмитов Рәсәй Именлек советы секретары Николай Патрушевты төбәк территорияһы һәм халҡының именлеген тәьмин итеү эшенә ҙур өлөш индергәне өсөн «Башҡортостан Республикаһы алдындағы ҡаҙаныштары өсөн» ордены менән наградлау тураһындағы указға ҡул ҡуйҙы.
Николай Платонович Патрушев 1951 йылдың 11 июлендә Ленинградта тыуған. Армия генералы, юридик фәндәре кандидаты, Рәсәй Геройы. I, II, III һәм IV дәрәжәлеге «Ватан алдындағы ҡаҙаныштары өсөн», Батырлыҡ, «Хәрби ҡаҙаныштары өсөн», Почет ордендары кавалеры, бик күп миҙалдар менән бүләкләнгән. 1974 йылдан алып дәүләт именлеге органдарында хеҙмәт итә. РФ Президентының Контроль идаралығын етәкләй, ун йылға яҡын Рәсәй Федераль именлек хеҙмәте директоры була. 2008 йылдың майында дәүләт башлығының указы менән Именлек советы секретары итеп тәғәйенләнә.


text:
Иглинда мәсет асылды
Быйылғы Ураҙа байрамы Иглин ҡасабаһы халҡында мәсет асыу тантанаһы менән дә иҫтә ҡаласаҡ. Ҡасабала икенсе мәсет үҙ ишектәрен асты.
Яңы мәсет һалыу, мәҙрәсә асыу ниәте яңы мәхәлләнең муллаһы Закуан Хәҙрәт Әхмәҙиев башланғысы менән тормошҡа аша. Иман йортона нигеҙ бынан биш йыл элек һалына. Ошо йылдар дауамында ул хәйер һәм башҡа ярҙам арҡаһында күтәрелә. Бинаны һуңғы ике ай эсендә биҙәкләү һәм төҙөкләндереү эше дәррәү башҡарыла. Был эшкә район башлыҡы Ришат Исхаҡов үҙе ҡушыла.
Мәсет асыу тантанаһына ҡасабаның олоһо ла, кесеһе лә йыйылды. Иманлы халыҡ йәшәгән төбәктән бәрәкәт китмәҫ тигән һүҙҙәр күп яңғыраны унда. Мәсет төҙөу һәм асыу ул халыҡтың рухи өлгөргәнлеген күрһәтеүсе билдә, тине сығыш яһаусылар. Иман йортона йыйылған халыҡ беренсе намаҙҙы уҡыны. Һуңынан байрам хөрмәтенә ҡорбан салынды.


text:
Башҡортостанда иң яҡшы шыршы уйынсығына конкурс иғлан ителде
Яңы йыл алдынан «Башҡортостан — Болғар» дуҫлыҡ йәмғиәте тарафынан иң яҡшы шыршы уйынсығына конкурс иғлан ителде. «Башинформ» агентлығына йәмғиәттең башҡарыусы директоры Татьяна Коробова хәбәр итеүенсә, конкурсҡа балалар менән төрлө материалдарҙан һәм төрлө техникала эшләнгән шыршы уйынсыҡтары ҡабул ителә.
Бындай конкурстарҙы үткәреү «Башҡортостан — Болғар» дуҫлыҡ йәмғиәте өсөн матур йолаға әүерелгән. Балалар өсөн Яңы йыл уйынсыҡтарын әҙерләү буйынса оҫталыҡ кластарын һәм конкурсты улар былтыр ойошторғайны. Ә быйыл яҙ Йәмғиәт башланғысы менән Башҡортостанда тәүге тапҡыр Болғар халыҡ биҙәүестәрен әҙерләү буйынса мәктәп һәм балалар ижады үҙәктәре уҡыусылары араһында республика конкурсы үткәрелде.
— Яңы конкурсҡа әҙер эштәр Өфө ҡалаһы, Сочи урамы, 18 адресы буйынса ҡабул ителә, — тине Татьяна Коробова. – Иң яҡшы эштәр мотлаҡ рәүештә дипломдар һәм рәхмәт хаттары менән бүләкләнәсәк.


text:
Йылайыр районында янғындан зыян күргән кешеләр яңы торлаҡ алды
Йылайыр районында янғындан зыян күргән кешеләргә яңы фатирҙарҙан асҡыстар тапшырылды. Иҫегеҙгә төшөрәбеҙ, быйыл йәй Йылайырҙа һигеҙ торлаҡ йорт янғайны. Республика Президенты Рөстәм Хәмитов ҡыҫҡа ваҡыт эсендә янғындан зыян күргән кешеләрҙе торлаҡ менән тәьмин итергә ҡушты. Һөҙөмтәлә төҙөүселәр тиҙ арала ете яңы йорт күтәрҙе.
Тантаналы сарала яңы фатирҙарҙан асҡыстарҙы БР Хөкүмәтенең беренсе вице-премьеры Рәүф Ноғоманов тапшырҙы.
Сара аҙағында рәсми кешеләр һәм өй туйлаусылар яңы микрорайонда йәш үҫентеләр ултыртты, тип хәбәр иттеләр Йылайыр районы хакимиәтенән.


text:
Икенсе ярты йыллыҡта республикала торлаҡ төҙөлөшөндә ыңғай динамика һаҡланасаҡ — күҙаллау Фото: Андрей Старостин
Икенсе ярты йыллыҡта республикала торлаҡ төҙөлөшөндә ыңғай динамика һаҡланасаҡ — күҙаллау
Икенсе ярты йыллыҡта республикала торлаҡ төҙөлөшөндә ыңғай динамика һаҡланасаҡ — күҙаллау Фото: Андрей Старостин
ӨФӨ, 2015 йыл, 14 июль. /«Башинформ» мәғлүмәт агентлығы, Эльвира Латипова/.
Тәүге ярты йыллыҡта Башҡортостанда барлыҡ финанслау сығанаҡтары иҫәбенә 1 миллион 229,5 мең квадрат метр торлаҡ төҙөлгән, был уҙған йылдың ғинуар-июнь айҙарына ҡарағанда 13 процентҡа күберәк. Мең кешегә иҫәпләгәндә, республикала 302 квадрат метр торлаҡ сафҡа индерелгән. Башҡортостан ике күрһәткес буйынса ла Волга буйы федераль округында алдынғылар рәтендә, тип хәбәр итә «Росстатт»ың төбәк органы.
Республиканың Төҙөлөш һәм архитектура буйынса дәүләт комитетында иҫәпләүҙәренсә, бынан алдағы осорҙа уҡ ағымдағы йылда торлаҡ төҙөлөшө үҫеше өсөн шарттар тыуҙырылған, һәм быйыл торлаҡты сафҡа индереү буйынса план үтәләсәк. «Беренсе ярты йыллыҡтағы күрһәткестән сығып, шулай уҡ муниципаль берәмектәрҙең оператив мәғлүмәттәрен иҫәпкә алып, икенсе ярты йыллыҡта торлаҡ төҙөү темптары һаҡланыр, тип уйлайбыҙ, — тип хәбәр итте «Госстрой» ойошмаһындағы сығанаҡ. — 2014 йылдың икенсе ярты йыллығында торлаҡҡа ихтыяждың артыуы һөҙөмтәһендә тәүге ярты йыллыҡтағы мөһим күрһәткестәр ҙә юғары булды. 2015 йылдың маҡсатлы күрһәткестәре үтәләсәк».
Планға ярашлы, быйыл республикала 2,66 миллион квадрат метр торлаҡ, шул иҫәптән 981,5 мең «квадрат» подряд ысулы менән төҙөлөргә тейеш.
Алдағы йылдарҙа ипотека кредитлауы баҙарындағы хәл һәм республика адреслы инвестиция программаһын финанслау күләме торлаҡ төҙөлөшө динамикаһына һиҙелерлек йоғонто яһауы ихтимал, тип иҫәпләй агентлыҡ әңгәмәсеһе. Мәҫәлән, ғинуар-май айҙарында ипотека бурыстарының һаны ла, күләме лә 37 процентҡа төштө. Республика адреслы инвестиция программаһын финанслау ҡырҡа кәмене. «Ошо факторҙарҙы иҫәпкә алып, тармаҡ үҫеше күрһәткестәренең артабанғы ыңғай динамикаһы һорау тыуҙыра», — тип йомғаҡ яһай эксперт.


text:
Баймаҡта етем балаларға фатирҙарҙан асҡыстар тапшырылды
Баймаҡта ата-әсә ҡарауынан мәхрүм ҡалған һәм етем балаларға – йәмғеһе 28 кешегә фатирҙарҙан асҡыстар тапшырылды.
Сараны асып, Баймаҡ районы башлығы Илшат Ситдиҡов, етемдәр өсөн бындай йортто файҙаланыуға тапшырыу район һәм шулай уҡ бөтә республика өсөн мөһим ваҡиға булып тора, тип билдәләне. Был властың ауыр тормош хәлендә ҡалған балаларҙың яҙмышын ҡайғыртыуы хаҡында һөйләй.
Илшат Ситдиҡов хәбәр итеүенсә, «Етем һәм ата-әсә ҡарауынан мәхрүм ҡалған балаларға социаль ярҙам күрһәтеү буйынса өҫтәмә гарантиялар тураһында»ғы 159-сы Федераль законға ярашлы, районда 63 фатир тапшырылған.
Сарала ҡатнашыусылар алдында урындағы Халыҡ ижады үҙәге артистары сығыш яһаны, тип хәбәр иттеләр район хакимиәтенең мәғлүмәт-аналитика бүлегенән.


text:
Өфөлә «Байыҡ-2010» телевизион конкурсына йомғаҡ яһаласаҡ
18 декабрҙә Нефтселәр мәҙәниәт һарайында башҡорт бейеүен айырым башҡарыусылар араһында III «Байыҡ» республика телевизион конкурсының гала-концерты үтәсәк. Унда 41 финалға сығыусы һәм саҡырылған ҡунаҡтар — Хакасия, Ҡалмыҡстан, Бүрәт Республикаһы һәм Осетияның бейеү коллективтары һәм бейеүселәре ҡатнашасаҡ.
Өҫтәп үтәйек, «Байыҡ» бейеү оҫталығы телевизион конкурсы йыл дауамында барҙы. Унда йөҙҙән ашыу конкурсант ҡатнашты. Уларҙың оҫталығын абруйлы жюри – Фәнүзә Нәҙершина, Радмир Бәҙретдинов, Наилә Сәфәрғолова, Филүс Ҡазаҡбаев, Азамат Кәримов баһаланы.
Конкурс БР Мәҙәниәт министрлығы ҡатнашлығында «Башҡортостан» телерадиокомпанияһы менән 2008 йылдан бирле үткәрелеп килә.


text:
Башҡортостанға Латвияның рәсми делегацияһы килә
ӨФӨ, 2015 йыл, 3 декабрь. /«Башинформ» мәғлүмәт агентлығы, Арина Рәхимҡолова/.
14 декабрҙә Башҡортостанға эш сәфәре менән Латвияның Рәсәйҙәге Ғәҙәттән тыш һәм Тулы хоҡуҡлы илсеһе Астра Курме етәкселегендәге Латвия эшҡыуарҙары делегацияһы килә. Программала республика эшҡыуарҙары, Өфө хакимиәте вәкилдәре менән осрашыу, Башҡортостандың баш ҡалаһы буйлап экскурсия, «Әсә һәм бала» клиникаһына барыу ҡаралған.
«Башинформ» агентлығына делегация ағзаһы, «Салауат Юлаев» (Рига) Балтик буйы халыҡ-ара үҙәге идараһы рәйесе Рина Хәмитова хәбәр итеүенсә, ҡунаҡтар араһында Латвияның 12 предприятиеһынан 18 эшҡыуар буласаҡ. Иң ҙур ойошмалар — «Рига вагон эшләү заводы» акционерҙар йәмғиәте, Рәсәй-Европа сигендә терминал һәм склад, таможня брокеры хеҙмәттәрен тәҡдим иткән «AA Logistic» яуаплылығы сикләнгән йәмғиәте. Өфөгә хеҙмәттәшлек тураһында тәҡдимдәр менән ашлама етештереүсе һәм экспортлаусы «NPKExpert» яуаплылығы сикләнгән йәмғиәте, тимер юлы буйлап йөк ташыу компанияһы — «SIGIS» яуаплылығы сикләнгән йәмғиәте һәм башҡа предприятиелар киләсәк.
Делегацияла ҡатнашыусыларҙың күбеһе — банкирҙар һәм финансистар: AS Expobank, Bank M2M Europe AS, ABLV Consulting Services AS и АО «Baltic International Bank». Улар тышҡы иҡтисади эшмәкәрлек алып барған бәләкәй, урта, ҙур сәнәғәт предприятиеларына, донъя сауҙа баҙарында эшләгән инвестиция холдингтарына үҙҙәренең продукттарын һәм хеҙмәттәрен тәҡдим итә. Аҡсаһын ҡиммәтле ҡағыҙҙарға инвестицияларға теләгән физик берәмектәр өсөн дә мәғлүмәт бар.
Бөгөн Латвия менән Башҡортостан араһында иҡтисад өлкәһендә генә түгел, шулай уҡ мәҙәни, фән, мәғариф өлкәләрендә бәйләнештәрҙе үҫтереүҙә юғары динамика күҙәтелә.


text:
Машина-технология станцияларына запчастар һатып алыуға 240 миллион һум аҡса кәрәк
Республика машина-технология станцияларында (МТС) 2013-2014 йылдар ремонт миҙгеле барышында 230 трактор, 800-ҙән ашыу иген йыйыу комбайны, 190 үҙйөрөшлө бесән сапҡыстар, 100 мал аҙығы йыйыу комбайны, 900-ҙән ашыу урғыстар һәм техниканың башҡа төрҙәрен ремонтлау планлаштырыла.
БР Ауыл хужалығы министрлығы матбуғат хеҙмәтенән хәбәр итеүҙәренсә, 2014 йыл баҫыу эштәре миҙгеленә техниканың эшкә һәләтлелеген аяҡҡа баҫтырыу өсөн запас частар һатып алыуға республика МТС-ына 240 миллион һум самаһы аҡса кәрәк.
Хәҙер яңы йылға тиклем конкурс нигеҙендә кәмендә 80 миллион һумға запчастар һатып алырға кәрәк. Аҡсаның ҡалған өлөшөнә 2014 йылда запас частар алыуға заказдар биреләсәк һәм договорҙар төҙөләсәк.
Бынан тыш, министрлыҡ конкурс буйынса һайлап алынған белем биреү учреждениеларында, шул иҫәптән республика МТС-тарында ла F категорияһы алыу өсөн ҡайтанан механизаторҙар әҙерләү курстары ойошторорға планлаштыра. Хәҙерге иген йыйыу комбайндарында эшләү өсөн ошондай категория булыуы талап ителә.
Республиканың бер нисә махсус ремонтлау предприятиеһы ҡатнашлығында иген йыйыу комбайндарын капиталь ремонтлауға һәм яңыртыуға ла етди иғтибар биреләсәк. Уларға сығымдарҙы субсидиялаштырыу Машина-трактор паркын яңыртыу программаһында ҡаралған, тип билдәләнеләр Башҡортостандың Ауыл хужалығы министрлығы матбуғат хеҙмәтендә.
Элек, 2014 йылдың 1 апреленә тиклем республикала яҙғы сәсеүҙе үткәреүҙә ҡатнашасаҡ техниканы әҙерләргә кәрәк, тип хәбәр ителгәйне. 1-15 июнгә урып йыйыу техникаһын ремонтлауҙы тулыһынса тамамларға кәрәк.


text:
"Китап" нәшриәте бер йылда 317 төр китап продукцияһы сығарған
Зәйнәб Биишева исемендәге Башҡорт “Китап” нәшриәте өсөн уҙған йыл юбилейлы булды: нәшриәт октябрҙә үҙенең 90 йыллығын билдәләне. Юбилейға әҙерлек сиктәрендә республика райондары буйлап автойөрөү, китап продукцияһының, яңы сыҡҡан баҫмаларҙың күргәҙмәһе, “Китап” авторҙарының уҡыусылар менән осрашыуҙары һәм башҡа төрлө саралар үтте.
2009 йылда “Китап” нәшриәте 317 төр продукция баҫтырған, шулар иҫәбендә 103 уҡыу-педагогик әсбап, 118 исемлектә художестволы әҙәбиәт, балалар әҙәбиәте – 26, фәнни-популяр әҙәбиәт – 46 һәм 24 башҡа төрҙәге баҫма нәшер ителгән. 2008 йылға ҡарағанда был 16 төргә күберәк.
«Китап» уҡыу әсбаптарын баҫтырыу һәм республика милли мәктәптәрен тәьмин итеүҙе дауам итә. Илдәге һәм төбәктәге мөһим хәл-ваҡиғаларға, иҫтәлекле даталарға бәйле әҙәбиәт тә йыл һайын нәшер ителә. Башҡортостан Хөкүмәте ярҙамы менән “Китап” нәшритәте 2008 йылда уҡ беренселәрҙән булып Еңеүҙең 65 йыллығына ҡарата Бөйөк Ватан һуғышында ҡатнашыусыларҙың китаптарын баҫтырыу эшен башланы. 2010 йылдың май айына тиклем ошондай 40 китап сығарырға планлаштырыла.
“Китап” нәшриәте заман менән бергә атлай, уҡыусыларҙы һәм һатып алыусыларҙы күберәк йәлеп итеү маҡсатында интернет-ресурстар ҡуллана. Яңы баҫмалар, адрес һәм телефондар, хаҡтар тураһында мәғлүмәтте www.kitap-ufa.ru сайтынан табырға мөмкин.


text:
Өфөлә Рудольф Нуриев тураһында «Визит» фильмының презентацияһы үтте
Бөтә донъяға киң билдәле балет солисы, Башҡортостанда тыуған Рудоль Нуриевтың тормошонан бер эпизодты режиссер Булат Йосопов үҙенең кинофильмында һынландырҙы. Бөгөн Өфөнөң «Родина» кинотеатрында «Визит» картинаһының презентацияһы үтте. Фильм үҙенең ихласлығы, тәрән мәғәнәһе менән айырылып тора. Картина сюжетының үҙәгендә – ысын ваҡиғалар. 1977 йылда Өфөгә эш сәфәре менән Иорданиянан король ғаиләһе вәкиле Дина бин Абдель Хамид килә. Уның ысын маҡсаты Рудольф Нуриевтың әсәһе менән осрашып уға, гастролдәрҙән ҡайтырға теләмәй, инде бер нисә йыл иң яҡын кешеһе менән бәйләнешкә инә алмаған, Францияла йөрөгән улынан хәбәр еткереү. Бейеүсенең биографияһынан был киң билдәле булмаған факт шаһит булыусы Йәүҙәт Исҡужин әйтеүенән билдәле була. Тормош дөрөҫлөгө һәм ысын кешеләрҙең һыҙланыуҙары уның китабында һүрәтләнгән, ә хәҙер инде Булат Йосоповтың кинокартинаһында ла.
«Визит» фильмы – ул биш миллион һум күләмендә Президент грантын яулауға хоҡуҡ алыусы иң лайыҡлы проекттарҙың береһе», — тип билдәләне үҙенең тәбрикләү телмәрендә Башҡортостан Хөкүмәте премьер-министры урынбаҫары Лилиә Ғүмәрова. — Ошо фильм беҙҙең республика һәм ил масштабында ғына күрһәтелеп ҡалмай, ә Парижда Рәсәйҙең фән һәм мәҙәниәт үҙәгендә лә күрһәтеләсәк, тигән фекер алышыу бара».
Фильмды «Башҡортостан» киностудияһында 2013 йылдың сентябренән алып төшөрҙөләр. Унда Рәсәй актрисаһы Лаура Кеосаян, Таңсулпан Бабичева, Рәмзил Сальманов төштө. Иҫ киткес һайлап алынған актерҙар составы, матур музыка, режиссерҙар, рәссамдар, декораторҙар эше, әсә менән улының үҙәккә үткес һөйөү тарихы – бер кемде лә вайымһыҙ ҡалдырмаясаҡ. «Картина уңышҡа лайыҡ», — тип ышана авторҙар һәм беренсе тамашасылар. «Был фильм – тағы ла бер ҡабат кешенең рухи асылында бер ниндәй ҙә сик, милләт булмағанын, уның бер ниндәй системаға ла буйһонмағанын әйтергә тырышыу. Ябыҡ дәүләт системаһында тыуған һәм формалашҡан Рудольф Нуриев тормош тураһында, үҙенең тәғәйенләнеше тураһында күҙ алдына килтереп аңлаған һәм хәҙерге заман сәнғәтенең иң ирекле һәм бойондороҡһоҙ кешеләренең береһенә әүерелгән», — тип һөйләй режиссер Булат Йосопов.
Өфө тамашасылары өсөн «Визит» фильмының премьераһы «Родина» кинотеатрында ошо йылдың ғинуар-февралендә үтәсәк.


text:
Көрсөк һәм эпидемияларҙан “Вирусҡа ҡаршы маркетинг” ҡотҡара
Ҡазанда “Евразия мультимедиа журналистикаһы” халыҡ-ара конференция тамамланды.
Рәсәйҙә ғилми конференциялар үҙ өлкәләрендә үҫеш йүнәлештәре сығанағы булып тора. “Евразия -2009-ҙың мультимедиа журналистикаһы” был йәһәттән иҫкәрмә түгел. Конференция Ҡазанда өсөнсө тапҡыр үткәрелде һәм унда стратегик PR, спорт маркетингы, Көнсығыш һәм Көнбайыш киң мәғлүмәт саралары үҫешенең инновацион форматтағы медиапроекттарға төп баҫым яһалды.
Һөҙөмтәлә Башҡортостандың үҙ территорияһының мөмкинлектәрен комплекслы файҙаланыуға булышлыҡ итеүсе профессиональ туристик порталын ойоштороу этабында булыуы, Татарстандың 2013 йылда үтәсәк Универсиаданы үткәреүгә әҙерләнеүе, ә Һамар ҡалаһының медиапроекттарҙа мультимедиа технологияларын индереүе асыҡланды.
Быйыл Рәсәй һәм Волга буйының әйҙәүсе киң мәғлүмәт саралары – “Башинформ”, “Татар–информ” мәғлүмәт агентлыҡтары, “Һамар бөгөн” порталы, “Профессионалдар.ру” социаль селтәре, “МедиАрт.ру” белем базаһы – конференцияны үткәреүҙә ярҙам иттеләр.
Конференцияла ҡатнашыусылар Волга буйы журналист оҫталығы мәктәбендә электрон хөкүмәтте проектлау, спорт маркетингының төбәк үҙенсәлектәре һәм медиапроект ижадында креатив менән идара итеү темалары буйынса үҫ белемдәрен камиллаштырҙы.


text:
8 мартта республикала көн һыуыҡ була
Яҙ килеүгә ҡарамаҫтан, Башҡортостанда аҙна дауамына тиерлек төндә ярайһы уҡ һалҡын булыуы көтөлә. Шулай итеп, 5-7 мартта һауа температураһы төндә республиканың ҡайһы бер райондарында минус 25 градусҡа тиклем түбәнәйәсәк. Көндөҙ һауа температураһы минус 13 градус була, тип хәбәр итә Рәсәй Гидрометеорология үҙәге.
8 мартта республиканың күпселек райондарында бер аҙ йылытасаҡ: төндә – минус 15, көндөҙ минус 6-9 градус була.
Яуым-төшөмгә килгәндә, аҙна дауамында бер аҙ ҡар яуыуы көтөлә.


text:
Ҡала майҙандарында шыршылар ҡуйылды: тиҙҙән Яңы йыл
Яңы йылға тиклем ваҡыт етерлек булһа ла, — әле тағы бер ай ҡалды, ноябрҙең 20-ләрендә Өфө майҙандарында тәүге урман һылыуҡайҙары күренде. Улар ҡала халҡының хәтеренә төшөрә кеүек: тиҙҙән өлкәндәрҙең дә, балаларҙың да иң яратҡан байрамы — Яңы йыл етә.
Тәүге шыршы ошо арала Орджоникидзе районында, С. Орджоникидзе исемендәге Мәҙәниәт һарайы (әле ӨДНТУ-ның Йәштәр һарайы) алдында, үҙ урынын алды. Уның бейеклеге – 30 метрҙан ашыу, урман ҡунағы беҙгә Нуриман районынан килтерелгән. Бер нисә көн элек уға төрлө төҫтәге шарҙар эленде, улар төнөн емелдәп яна. Ә бына боҙ ҡаласығын төҙөй башламағандар әле: бығаса һауа торошо ирек бирмәне. Әммә ошо көндәрҙә башланған һыуыҡтар һәм яңы яуған йомшаҡ ҡар "боҙ эштәре оҫталарына" оптимизмға нигеҙ бирә.
Тәбиғи шыршылар шулай уҡ ҡала советы алдында В.И. Ленин исемендәге майҙанда, Конгресс-холл алдындағы майҙанда, Совет майҙанында һәм Калинин районында “Моторҙар эшләүсе” мәҙәниәт һарайы алдында “үҫеп сыҡты”.
Өфө хакимиәтенең Коммуналь хужалыҡ һәм төҙөкләндереү идаралығынан хәбәр итеүҙәренсә, йәшел һылыуҡайҙар ҡаланың балалар өсөн иртәлектәр үткәреү планлаштырылған ҙур мәҙәниәт учреждениелары алдында ла ҡалҡасаҡ. Декабрҙең беренсе көндәрендә бар майҙандарҙы ла — төрлө төҫтәге гирляндалар менән, ә шыршыларҙы уйынсыҡтар һәм шарҙар менән биҙәйәсәктәр.
Бесәй йәки Ҡуян көнсығыш йондоҙнамәһе буйынса етеп килгән яңы йылдың символы һанала. Был мәҙәк хайуандарҙың фигуралары йола буйынса боҙ ҡаласыҡтарын биҙәйәсәк. Бынан тыш, бик күп ихаталарҙа һырғалаҡтар эшләнәсәк һәм улар янында бәләкәй шыршылар ҡуйыласаҡ.
Һәр ваҡыттағыса, декабрҙә иң яҡшы боҙ скульптураға конкурс менән «Вьюговей» фестивале лә үтәсәк.


text:
Фото:
Өфөләге Паралимпия үҙәге мәсьәләләрен хәл итергә әле лә һуң түгел
Фото:
19 апрелдә Хөкүмәт Йортонда Башҡортостан Президенты Рөстәм Хәмитов Өфөлә Паралимпиясыларҙың спорт әҙерлеге үҙәген төҙөү мәсьәләһе буйынса эш кәңәшмәһе үткәрҙе.
Кәңәшмәлә Рәсәйҙең атҡаҙанған спорт мастеры, күреү һәләте буйынса инвалид спортсы Рима Баталова, «Луч» күреү һәләте буйынса инвалидтар үҙәге директоры Геннадий Дементьев, терәк-хәрәкәт аппараты зыян күргән инвалид спортсы, «Факел» дөйөм Рәсәй инвалидтар йәмәғәт ойошмаһының республика бүлексәһе етәксеһе Марат Йосопов, шулай уҡ БР Президенты Хәкимиәте Етәксеһе урынбаҫары Марат Мәрҙәнов, Хәкүмәттең вице-премьерҙары Сергей Афонин һәм Зөһрә Рәхмәтуллина, йәштәр сәйәсәте һәм спорт министры Александр Никерин, Өфө ҡалаһы ҡала округы хакимиәте башлығы Павел Качкаев ҡатнашты.
Хәтерегеҙгә төшөрәйек, Башҡортостандың баш ҡалаһы Паралимпия үҙәген төҙөү урыны итеп һайланды. Республикаға бындай хоҡуҡ иң элек уның паралимпиясыларының ҡаҙаныштары һәм хеҙмәттәре арҡаһында бирелде, улар араһында юғары титулдарға эйә спортсылар ҙа аҙ түгел.
БР Йәштәр сәйәсәте һәм спорт министры Александр Никериндың билдәләүенсә, Рәсәйҙең Спорт, туризм һәм йәштәр сәйәсәте министрлығына тәҡдим ителгән Үҙәк проекты илдә аналогы булмаған эш тип табылған. Әммә икенсе төрлө фекерҙәр ҙә бар.
— Беҙ проектты тикшерҙек һәм, бында спортсыларға етерлек кимәлдә иғтибар бирелмәйәсәк, тигән һығымтаға килдек. Әгәр Үҙәк ярыштар үткәреүгә тәғәйенләнгән икән, ул саҡта беҙгә күнекмәләрҙе ҡайҙа үткәрергә? — тип һорау бирҙе Рима Баталова.
Кәңәшмәлә ҡатнашыусылар Үҙәктең конструкцияһы бихисап һорауҙар тыуҙырыуын билдәләне. Атап әйткәндә, инвалид спортсыларҙың хәүефһеҙлеге: ғәҙәттән тыш хәлдәрҙә (янғында, мәҫәлән) биналағы лифттар бикләнә, ә кешеләр был осраҡта тотҡон хәлендә ҡала.
Икенсе һорау. Үҙәк кем өсөн һәм нимә өсөн төҙөлә? Мөмкинлектәре сикләнгән спортсылар, Рәсәй йыйылма командалары өсөн юғары квалификациялы спортсылар әҙерләүгә баҫым яһалырға тейеш, ә ярыштар үткәреүгә түгел, тип иҫәпләй.
Никериндың әйтеүенсә, атап әйткәндә, Рәсәй спорт, туризм һәм йәштәр сәйәсәте министры Виталий Мутконың позицияһы шундай — тәү сиратта был ҡоролма паралимпиясылар өсөн, ләкин теләге булғандар ҙа унда спорт менән шөғөлләнә алырға тейеш. Киләһе мәсьәлә – Паралимпия үҙәге урынлашасаҡ урын.
Проектта ул «Ҡамышлы» паралимпия үҙәге тип билдәләнгән һәм уның баштан уҡ Затонда төҙөләсәге күҙ уңында тотолдо. Ләкин Рөстәм Хәмитовтың билдәләүенсә, был ҡарар уңышлы түгел – күренекһеҙ урын, ҡала үҙәгенән алыҫ, транспорт менән проблемалар бар.
— Уның исемен алмаштырыу Үҙәк төҙөлөшө мәсьәләһен хәл итеүҙе йәнә 12 айға тотҡарлаясаҡ, — тип иҫәпләй Өфө мэры Павел Качкаев. — Ә хәҙерге ваҡытта тәү сираттағы бурыс – объект төҙөлөшөн мөмкин тиклем йәһәтерәк башлау һәм уны иң ҡыҫҡа ваҡытта тамамлау.
Проект раҫланған. Уның хаҡы 2 млрд 227 млн һум. Ҡоролманың майҙаны 36 мең квадрат метр тәшкил итә. Был бигерәк «ҡыйбат уйынсыҡ», шуға ла аҡсаны уйламайынса тотоноп булмаясаҡ.
— Баштан уҡ ебәрелгән хата — Үҙәк проекты спортсы-инвалидтарҙың фекерен иҫәпкә алмай әҙерләнгән, — тип һығымта яһаны Президент. — Был, һәр хәлдә, әхләҡи яҡтан дөрөҫ түгел. Айырыуса республикала танылған һәм дәрәжәле паралимпиясылар күп булғанда. Шулай ҙа барыһын да үҙгәртергә әле лә һуң түгел.
Һөҙөмтәлә Рөстәм Хәмитов 30 апрелгә ҡәҙәр ике төп мәсьәләне хәл итергә ҡушты:
беренсеһе — 5-6 спортсы-паралимпиясынан торған төркөмдө йәлеп итеп, проектты – бөтөн биналар эсен һәм уларҙың күнекмәләр үткәреү өсөн уңайлылығын тикшерергә, һәм икенсеһе — Үҙәктең иң элек Паралимпия спорты өсөн тәғәйенләнеүен иҫәпкә алып, уның төҙөлөш урынын ҡайтанан ҡарарға.


text:
Республикала 25 меңдән ашыу «рәсми» эшһеҙ иҫәпләнә Фото: Олег Яровиков
Республикала 25 меңдән ашыу «рәсми» эшһеҙ иҫәпләнә
Республикала 25 меңдән ашыу «рәсми» эшһеҙ иҫәпләнә Фото: Олег Яровиков
ӨФӨ, 2016 йыл, 27 июнь. /«Башинформ» мәғлүмәт агентлығы, Галина Бахшиева/.
Бөгөн Башҡортостанда рәсми рәүештә теркәлгән 25,4 мең самаһы эшһеҙ иҫәпләнә. Сағыштырыу өсөн: йыл башында халыҡ мәшғүллеге хеҙмәтендә 26 меңдән ашыу кеше иҫәптә торған.
Әле республиканың вакансиялар банкында 36,4 мең буш эш урыны тураһында мәғлүмәт бар. Башҡортостанда теркәлгән эшһеҙлек кимәле 1,26 процент тәшкил итә.


text:
Владимир Путин Дәүләт Думаһына һайлауҙарҙы 2016 йылдың 18 сентябренә тәғәйенләне Фото: Олег Яровиков
Владимир Путин Дәүләт Думаһына һайлауҙарҙы 2016 йылдың 18 сентябренә тәғәйенләне
Владимир Путин Дәүләт Думаһына һайлауҙарҙы 2016 йылдың 18 сентябренә тәғәйенләне Фото: Олег Яровиков
ӨФӨ, 2016 йыл, 17 июнь. /«Башинформ» мәғлүмәт агентлығы, Ғәлиә Нәбиева/.
Рәсәй Президенты үҙенең указы менән яңы саҡырылыш Дәүләт Думаһы депутаттарын һайлауҙы 2016 йылдың 18 сентябренә тәғәйенләне. Указ рәсми баҫылып сыҡҡандан һуң үҙ көсөнә инә.
Тәүге алтынсы саҡырылыш Дәүләт Думаһы депутаттарын һайлау декабрҙең беренсе йәкшәмбеһендә үткәрелде. Әммә былтыр йәй ҡабул ителгән федераль законға ярашлы, етенсе саҡырылыш Дәүләт Думаһы депутаттарын һайлау 2016 йылдың өсөнсө йәкшәмбеһендә уҙғарыла. Шуға күрә быйыл Берҙәм тауыш биреү көнө 18 сентябрҙә үтә.
Тәүге дүртенсе саҡырылыш Дәүләт Думаһы депутаттары ҡатнаш һайлау системаһы нигеҙендә һайланды: 225 депутат — партиялар исемлеге, тағы ла 225-е бер мандатлы һайлау округтары буйынса үтте. Ә инде 450 депутатты тотош пропорциональ система буйынса һайлау тәү тапҡыр — 2007 йылда, артабан 2011 йылда үткәрелде. Был юлы Дәүләт Думаһына һайлау йәнә ҡатнаш система буйынса уҙғарыла. Граждандар, партиялар өсөн тауыш биреүҙән тыш, үҙе ҡараған бер мандатлы һайлау округынан депутат һайларға тейеш.
Башҡортостандан Дәүләт Думаһының яңы составында бер мандатлы алты депутат буласаҡ. Республикала һайлау округтары һаны ла ошоға тигеҙ: Өфө (494948 һайлаусы), Благовещен (537971), Белорет (531670), Нефтекама (495684), Салауат (491497) һәм Стәрлетамаҡ (522221).
Бөгөн беҙҙең республиканан партиялар исемлеге буйынса үткән 16 Дәүләт Думаһы депутаты бар. Шуларҙың 12-һе — «Берҙәм Рәсәй» партияһынан, икәүһе — КПРФ ағзаһы, ЛДПР-ҙан һәм «Ғәҙел Рәсәй» сәйәси фирҡәһенән — берәр депутат.
Дәүләт Думаһында Башҡортостандан нисә депутат буласағы һайлаусыларҙың партиялар исемлеге өсөн тауыш биреүенә бәйле.


text:
Фото:
Бөйөк Еңеүҙең 65 йыллығына әҙерлек өсөн ӨМЭПБ иҫтәлекле миҙал менән билдәләнде
Фото:
«Өфө моторҙар эшләү производство берекмәһе» асыҡ акционерҙар йәмғиәте иҫтәлекле «1941-1945 йылдарҙағы Бөйөк Ватан һуғышында Еңеү» миҙалы менән билдәләнгән.
Юғары награда бирелеүен раҫлаусы «Еңеү» Рәсәй ойоштороу комитетының дипломына Рәсәй Президенты Дмитрий Медведев ҡул ҡуйған. Миҙал ветерандар менән әүҙем эш алып барған, граждандарға патриотик тәрбиә биреүҙә ҡатнашҡан һәм Бөйөк Еңеүҙең 65 йыллығын үткәреүгә ҙур өлөш индергән өсөн бирелә, тип хәбәр итә «ӨМЭПБ» асыҡ акционерҙар йәмғиәтенең йәмәғәтселек менән бәйләнештәр буйынса идаралығы.


text:
Төбәктә капиталь ремонтҡа сығымдарҙы компенсациялау тәртибе ҡабул ителде
ӨФӨ, 2016 йыл, 7 апрель. /«Башинформ» мәғлүмәт агентлығы, Олеся Серёгина/.
Башҡортостанда быйыл күп фатирлы йортта дөйөм мөлкәтте капиталь ремонтлауға иғәнә түләүгә сығымдарҙы компенсациялау тәртибе ҡабул ителде. Тейешле ҡарар республика Хөкүмәте бойороғо менән раҫланған.
Башҡортостан Хөкүмәтенең матбуғат хеҙмәте хәбәр итеүенсә, компенсация 70 йәшкә еткән, яңғыҙ йәки пенсия йәшендәге эшләмәүсе граждандарҙың ғаиләһендә йәшәгән торлаҡ хужаларына түләнәсәк.
Компенсация алыу өсөн йәшәгән урын буйынса Республиканың халыҡҡа социаль ярҙам күрһәтеү үҙәге филиалына мөрәжәғәт итергә кәрәк.


text:
Бөгөн Рәсәйҙә сәйәси репрессия ҡорбандарын иҫкә алалар
Бөгөн Рәсәйҙә – 1991 йылда РСФСР Юғары Советы Ҡарары менән булдырылған Сәйәси репрессия ҡорбандарын иҫкә алыу көнө.
Был иҫтәлекле көндә матәм акциялары, митингтар үтә, репрессияға дусар булыусылар һәйкәлдәренә гөлләмәләр һалалар, уҡыу йорттарында Хәтер дәрестәре үткәрелә.
«Мемориал» хоҡуҡ һаҡлау үҙәге мәғлүмәттәренә ярашлы, Рәсәйҙә сәйәси репрессияларға 800 мең самаһы кеше дусар булған. Был иҫәпкә репрессияланғандар үҙҙәре генә түгел, ә, эҙәрләүҙәр һөҙөмтәһендә ата-әсә ҡарауынан мәхрүм ҡалған балалары ла инә.
Башҡортостанда, рәсми мәғлүмәттәр буйынса, 50 меңдән күберәк кеше репрессияланған, әлеге ваҡытта «аҡланғандар» статусына эйә булған һәм сәйәси репрессиянан зыян күреүселәр тип танылған туғыҙ меңләгән граждан йәшәй.
Белгестәр раҫлауынса, илдәге сәйәси репрессияларҙың ысын масштабы бынан да күберәк булған. Әлеге ваҡытта тоталитар режимдан зыян күреүселәрҙең теүәл һанын иҫәпләп сығарыу мөмкин түгел. Илдә миллионланған бер ғәйепһеҙ кешеләр репрессияланған һәм уларҙың күбеһе бер ерҙә лә иҫәпкә алынмаған.
Башҡортостанда Сәйәси репрессия ҡорбандарын иҫкә алыу көнө алдынан Благовар районының Алексеевка ауыл Советы биләмәһе халҡы урындағы немец тарихи-мәҙәни үҙәге инициативаһы менән Рәсәйҙә репрессияланған немецтар һәйкәленә барҙылар.
Һәйкәлдә булғандан һуң Милли йәштәр театрында «Ике донъя ҡунаҡханаһы» («Отель двух миров») спектаклен ҡаранылар.


text:
Рөстәм Хәмитов «Красная Горка» яңы минерал һыуҙың өлгөләре менән таныштыФото: Олег Яровиков
Рөстәм Хәмитов «Красная Горка» яңы минерал һыуҙың өлгөләре менән танышты
Рөстәм Хәмитов «Красная Горка» яңы минерал һыуҙың өлгөләре менән таныштыФото: Олег Яровиков
Башҡортостан Президенты Рөстәм Хәмитов Нуриман районына эш сәфәре менән барған ваҡытта райондың иҡтисади хәле менән танышты, бәләкәй һәм урта эшҡыуарлыҡ предприятиеларының торошо менән ҡыҙыҡһынды.
Республика етәксеһе булған объекттарҙың береһе ул «Красная Горка» алкоголһеҙ эсемлек етештереү буйынса төҙөлә башлаған заводы булды. Бында Башҡортостан Президенты, производствоға старт биргәндән һуң сығарырға планлаштырылған, продукцияның өлгөләре менән танышты. Ул 19 литрға тиклем һауыттарға ҡойолған «Красная Горка» эсергә яраҡлы һәм минерал һыуы.
Завод 2013 йылдың ноябрендә төҙөлә башланған. Етештереү ҡеүәте – тәүлегенә 240 мең литр, етештереү күләме – тәүлегенә 10 мең шешә. Предприятие эшләп башлауҙан алып, ә ул ағымдағы йылдың апрель-майына планлаштырылған, ауылда 45 яңы эш урыны барлыҡҡа киләсәк. Проекттағы ҡеүәткә 2015 йылда сығыу планлаштырыла. Продукцияны Волга буйы һәм Урал төбәктәрендә һатыу күҙаллана.


text:
Рөстәм Хәмитов: «Бер кем дә шифаханаларҙы шәхси ҡулдарға бирергә йыйынмай» Фото: Башҡортостан Башлығының матбуғат хеҙмәте
Рөстәм Хәмитов: «Бер кем дә шифаханаларҙы шәхси ҡулдарға бирергә йыйынмай»
Рөстәм Хәмитов: «Бер кем дә шифаханаларҙы шәхси ҡулдарға бирергә йыйынмай» Фото: Башҡортостан Башлығының матбуғат хеҙмәте
ӨФӨ, 2016 йыл, 4 май. /«Башинформ» мәғлүмәт агентлығы, Александр Смирнов/.
Республика милкендәге шифаханаларҙы хосусилаштырыу күҙ уңында тотолмай, тип белдерҙе Башҡортостан Башлығы Рөстәм Хәмитов. Һүҙ һауыҡтырыу учреждениелары эшмәкәрлегенең һөҙөмтәлелеген күтәреү маҡсатында идара итеү формаһын алмаштырыу хаҡында бара.
– Һуңғы ваҡытта шифахана-курорт учреждениеларын хосусилаштырыу буйынса хаттар байтаҡ. Ошо йәһәттән бер ниндәй ҙә күләмле хосусилаштырыу күҙ уңында тотолмай. Беҙ идара итеүҙә формаларҙы үҙгәртеү вариантын ғына ҡарайбыҙ, – тине Рөстәм Хәмитов. – Эш шунда: бөгөн шифаханалар асыҡтан-асыҡ эшләмәй. Халыҡҡа юлламаларҙың хаҡын арзанайтыу, шул уҡ ваҡытта ситтән килеүселәр менән ғәҙел эшләү өсөн акционерҙар йәмғиәте булдырыу аша ресурстар йәлеп итә аласаҡбыҙ.
Республика етәксеһе әйтеүенсә, «Янғантау» шифаханаһында ял итеүселәрҙең 15-20 проценты ғына Башҡортостан халҡы. Ҡалғандары – Силәбе, Свердловск, Төмән өлкәләрендә, Татарстанда һәм башҡа субъекттарҙа йәшәүселәр.
– Бер кем дә шифаханаларҙы шәхси ҡулдарға бирергә йыйынмай. Һүҙ идара итеү формаһын алмаштырыу хаҡында ғына бара, – тине Рөстәм Хәмитов.
Иҫегеҙгә төшөрәбеҙ, Башҡортостан Хөкүмәте тарафынан 2016-2017 йылдарҙа дәүләт милкен хосусилаштырыу планына үҙгәрештәр индерелде. Документҡа ярашлы, ошо осорҙа хосусилаштырыу планлаштырылған республика дәүләт унитар предприятиелары исемлегенә туғыҙ шифахана һәм һауыҡтырыу лагеры ингән.


text:
Ауыл халҡы ҡатнаш аҙыҡҡа хаҡ артыуы айҡанлы борсола
Уҙған йылғы ҡоролоҡ ауыл халҡының, бигерәк тә малсыларҙың бәкәленә һуҡты. Былтыр декабрҙә әле һыйыр итенә хаҡтар 180 һум кимәлендә һаҡланып килде, әммә шул саҡта уҡ халыҡта мал һаны кәмеү арҡаһында был планканың һаҡланыуына артыҡ ышаныс булмауы һиҙелде. Шулай килеп сыҡты ла — ғинуар аҙағында күп райондарҙа магазиндарҙа һәм баҙарҙарҙа һыйыр итенә хаҡтар килограмы 200 һум психологик рубежынан уҙып китте.
Шаран районының Аҡбарыс ауылында граждандарҙың шәхси ихаталарындағы малдарҙы хеҙмәтләндергән ветеринар участкаһы мөдире Дәүләт Сабанаев, халыҡта мал һаны кәмей бара, ти. Был, һыйырҙар булмағас — киләһе йылға быҙауҙар ҙа булмаясаҡ, йәғни үрсем юҡ, тигәнде аңлата.
— Әгәр көҙ генә аҡбарыстар 110 һыйыр тотһа, яңы йыл башына инде 87 ҡалды, халыҡ мал аҙығы менән проблема арҡаһында малын һуя, — ти Дәүләт Сабанаев.
Дөрөҫөрәге, уның ҡиммәт булыуы арҡаһында. Йыл һайын халыҡ мал аҙығын тәбиғи участкаларҙа һәм үҙ ер участкаларында үҙҙәре әҙерләне, әммә йәйге ҡоролоҡ етерлек бесән запасы әҙерләргә мөмкинлек бирмәне. Иген фуражы килтереп һаталар, ләкин уның хаҡы ла күтәрелде: былтыр килограмы өс һум торһа, хәҙер 10 һумдан ашып китте.
Ауыл хужалығы кооперативтарынан мәғлүмәттәргә ҡарағанда, республиканан ситтән килтерелгән һаламдың килограмы уларға 8-10 һумға төшә. Шулай итеп, һаламдың хаҡы иген фуражы хаҡына етеп килә.


text:
Фото:
Ауыл урамына яҙыусының исеме биреләсәк
Фото:
Билдәле башҡорт прозаигы, драматург, шағир, публицист Ибраһим Абдуллиндың тыуған ауылы Ереклелә уның тыуыуына 90 йыл тулыуға арналған саралар үткәрелде. Унда БР Яҙыусылар союзы вәкилдәре ҡатнашты.
Дүрт роман, тиҫтәләгән повестар, бик күп хикәйәләр, новеллалар, публицистик мәҡәләләр, пьесалар, утыҙҙан ашыу йыр тексы авторының вафат булыуына биш йыл үтеп китте.
Үҙенең ижади ғүмерендә Бөйөк Ватан һуғышы ветераны Ибраһим Абдуллин башҡорт, рус, татар телдәрендә ҡырҡтан ашыу китап сығарҙы. Ул Рәсәйҙең атҡаҙанған мәҙәниәт хеҙмәткәре һәм Башҡорт АССР-ының атҡаҙанған сәнғәт эшмәкәре, Салауат Юлаев исемендәге Дәүләт премияһы лауреаты булды.
Башҡорт әҙәбиәтендә сағыу эҙ ҡалдырып, ул Шаран районының ғорурлығы, йәш әҙәбиәтселәр быуыны өсөн маяҡ булып тора.
Яҡташтарының иҫтәлеген мәңгеләштереү өсөн Шаран районы Советы Шаран ауылының “Төньяҡ” биҫтәһендәге яңы төҙөлгән урамға Ибраһим Абдуллиндың исемен биреү тураһында ҡарар ҡабул итте.


text:
Пилорамалар эшен ойоштороу тураһында федераль законға төҙәтмәләр индерергә тәҡдим ителде
Республика парламентарийҙары БР Дәүләт Йыйылышының Аграр мәсьәләләр, экология һәм тәбиғәттән файҙаланыу буйынса комитеты ултырышында төбәктә «Башҡортостан Республикаһы территорияһында ағас ҡабул итеү һәм тейәп оҙатыу пункттарының эшмәкәрлеген ойоштороу тураһында» законын үтәү тураһында мәғлүмәтте тыңланылар.
Илдә ағас материалдар әйләнеше мәсьәләһе тейешенсә юлға һалынмаған, тип билдәләнде. Был, башҡа етешһеҙлектәр менән бер рәттән, урындағы бюджеттар өсөн финанс юғалтыуҙарына килтерә. Шәхси эшҡыуар булып теркәлмәйенсә һәм, тимәк, һалым агенты булмайынса, үҙ продукцияһын етештергән һәм халыҡҡа һатҡан күп һанлы шәхси пилорамаларҙың эше ғәҙел ризаһыҙлыҡ тыуҙыра.
Тикшереү йомғаҡтары буйынса республика ҡануниәтселәре, федераль коллегаларға хәлде төҙәтеү маҡсатында федераль закондарға кәрәкле үҙгәрештәр индерергә тәҡдим итергә, тигән ҡарар ҡабул итте, тип хәбәр иттеләр республика парламенты матбуғат хеҙмәтендә.


text:
Баязит Бикбай - яҡташ яҙыусыбыҙ
Атҡайҙарҙы менеп яу сабырмын
Ил өҫтөнә ҡайғы килгәндә. Баязит Бикбайҙың "Ҡаһым түрә" драмаһында беренсе Ватан һуғышының сағылышы. (VIII класс)
Маҡсат:
- Б.Бикбайҙың тормош юлы һам ижады тураһында белемде тәрәнәйтеү. "Ҡаһым түрә" драмаһы буйынса үтелгәндәрҙе нығытыу.
- Бәйләнешле телмәр, фекерләү ҡеүәһен үҫтереү.
- Тыуған илгә, ғәзиз ергә һөйөү, милли ғорурлыҡ, батырлыҡ, дуҫлыҡ, патриотик ТОЙҒО тәрбиәлә
учитель башкирского языка и литературы МБОУ СОШ им.Баязита Бикбая с.Новомурапталово МР, Куюргазинский район, Республика Башкортостан
Дата публикации: 14.01.2015


text:
Өс балалы ғаилә Рәсәй өсөн норма булырға тейеш, тип иҫәпләй Владимир Путин
Рәсәй Президенты Владимир Путин Федераль Йыйылышҡа үҙенең йыллыҡ Мөрәжәғәтнамәһендә демографик үҫеш буйынса төбәк программаларын булдырыу кәрәклеген билдәләне.
— Рәсәй суверенлы һәм көслө булһын өсөн, беҙ күберк булырға һәм әхлаҡ, компетенциялар, хеҙмәт, ижад йәһәтенән яҡшыраҡ булырға тейешбеҙ, — тип һыҙыҡ өҫтөнә алды Владимир Путин. – Бөгөн Рәсәйҙең 20-40 йәштәрҙәге әүҙем, йәш, эшкә яраҡлы халҡының өлөшө – донъяның үҫешкән илдәрендә иң юғарыларҙың береһе булып тора. Әммә бер ниндәй ҙә саралар күрелмәһә, 20 йылдан һуң бындай йәштәге кешеләрҙең һаны бер ярым тапҡырға кәмергә мөмкин.
Рәсәй дәүләте башлығы һүҙҙәренсә, үткән ун йыллыҡта ҡабул ителгән демографик программалар бөгөн уңышлы ғәмәлләштерелә. Илдә халыҡ һаны тотороҡланды ғына түгел, арта ла башланы. Ағымдағы йылдың ғинуар-сентябрь айҙарында ул 200 мең кешегә артты. Шул уҡ ваҡытта илдең яңы тарихында тәүгә биш ай рәттән халыҡтың тәбиғи артыуы күҙәтелә.
Владимир Путин демографик үҫеш буйынса төбәк программаларын булдырыу тәҡдиме менән Рәсәй субъекттары башлыҡтарына мөрәжәғәт итте.
— Минеңсә, өс балалы ғаилә Рәсәйҙә нормаға әүерелергә тейеш. Былай булһын өсөн, күп нәмәләр эшләнергә тейеш, — тине ил башлығы.
Владимир Путин һүҙҙәренсә, ҡатын-ҡыҙҙар өсөн уңайлы шарттар булдырыу зарур, улар, икенсе һәм унан һуңғы бала табыу карьераға, яҡшы эшкә юл ябасаҡ, йорт мәшәҡәттәре менән генә сикләнергә мәжбүр итәсәк, тип хәүефләнергә тейеш түгел. Рәсәй Президенты әлеге ваҡытта тормошҡа ашырылған сараларҙы билдәләне – бала баҡсаларына сираттар мәсьәләһен хәл итеү, балалы ҡатындар өсөн ҡайтанан һөнәри белем биреү программаһы һәм башҡалар.
— 2000 йыл башына Рәсәйҙә халыҡ һаны йыл һайын бер миллион кешегә кәмене, — тип хәбәр итте Владимир Путин. – Был афәтте туҡтатып булмаясаҡ кеүек тойолдо. Демографияға ҡағылышлы прогноздар ил өсөн һуңғы хөкөм кеүек яңғыраны. Әммә был тенденцияны туҡтата алдыҡ. Демографик программалар ғәмәлләштерелә башлағандан алып илдә халыҡ һаны тотороҡланды. 2010 йылдан алып ул арта башланы. Был беҙҙең төп ҡаҙаныш.
Башҡортостанда иһә демографик хәл алдараҡ яҡшыра башланы. 2008 йылдан алып тыуым 7,5 процентҡа артты. Республикала үлемдең 4,5 процентҡа кәмеүе һөҙөмтәһендә һуңғы өс йылда халыҡтың тәбиғи артыуы күҙәтелә. Төбәктә уртаса ғүмер оҙонлоғо 68 йәштән 70-кә тиклем артты.


text:
«Башинформ» журналисы Игорь Савельев йәш яҙыусылар делегацияһы составында Америкаға барасаҡ
«Башинформ» агентлығы журналисы Игорь Савельев Рәсәйҙең йәш яҙыусылары делегацияһы составында Америка Ҡушма Штаттарына барасаҡ. Сәфәр 11-нән 23 февралгә тиклем дауам итәсәк.
АҠШ китапханаларында, китап магазиндарында, университеттарында Рәсәйҙәге йәш яҙыусыларҙың инглиз телендәге йыйынтыҡтарын презентациялау, шулай уҡ әҙәбиәт белгестәре, журналистар, йәмәғәт эшмәкәрҙәре менән осрашыуҙар, хәҙерге Рәсәй мәҙәниәте һәм әҙәбиәте тураһында фекер алышыуҙар үткәреү сәфәрҙең төп маҡсаттары булып тора.
Делегация составында шулай уҡ Дмитрий Бирюков (Новосибирск), Алиса Ғәниева (Мәскәү), Ирина Богатырева (Ульяновск) бар. Уларҙың барыһы ла төрлө йылдарҙа «Дебют» дөйөм Рәсәй әҙәби премияһы лауреаттары һәм финалистары булған.
Сәфәрҙе ойоштороусылар хәбәр итеүенсә, инглиз телендәге «Off the beaten track» йыйынтығының презентацияһы үтәсәк. Унда Игорь Савельевтың «Төҫһөҙ ҡала» («Бледный город», «The pale city», Аманда Лав Даррах тәржемәһе) повесы ингән.
Рәсәйҙең йәш яҙыусылары Вашингтон, Нью-Йорк, Бостон һәм башҡа ҡалаларҙа буласаҡ. Улар төрлө университеттарҙа, китапханаларҙа сығыш яһаясаҡ. Ғөмүмән, программа сараларға бик бай булмаҡсы.


text:
Бюджет сығымдарының һөҙөмтәлелеген күтәреү программаһы эшләнде
Башҡортостан Республикаһында 2012 йылға тиклем бюджет сығымдарының һөҙөмтәлелеген күтәреү программаһы проекты БР Финанс министрлығы коллегияһында ҡаралды. Программа Башҡортостан Хөкүмәте тарафынан 2012 йылға тиклем осорға бюджет сығымдарының һөҙөмтәлелеген күтәреү федераль программаһына ярашлы әҙерләнде.
Әлбиттә, бюджет финанс ресурстарының сикләнгән булыуы шарттарында бюджет средстволары менән идара итеүгә етди ҡараш, бюджет сығымдарының һөҙөмтәлелеген күтәреү бурысы беренсе планға сыға.
БР Финанс министрлығы мәғлүмәттәренә ҡарағанда, былтыр республика тупланма бюджетының һөҙөмтәһеҙ сығымдары өлөшө 5 процент самаһы тәшкил итте.
Хөкүмәт программаһы сиктәрендә бюджет сығымдарының һөҙөмтәлелеген күтәреү һәм эҙмә-эҙлекле рәүештә бюджет мөнәсәбәттәренең яңы системаһына күсеү ҡарала. Бюджет средстволары һалыу һөҙөмтә килтерергә тейеш.


text:
Республика ҡышҡы ваҡытһыҙ ҡала
Рәсәйҙең башҡа төбәктәре кеүек үк, Башҡортостанға ла ҡышҡы ваҡытһыҙ ҡалырға тура киләсәк. Ул бөтөн ил территорияһында башҡаса индерелмәйәсәк. Был хаҡта шишәмбе көндө Мәскәүҙә йәш ғалимдар, фән һәм инновациялар өлкәһендә 2010 йылғы Рәсәй Президенты премиялары лауреаттары менән осрашыуҙа Рәсәй Президенты Дмитрий Медведев белдерҙе. Был яңылыҡ тиҙ арала Рәсәйҙең алдынғы киң мәғлүмәт сараларына таралды.
Дмитрий Медведев фекеренсә, ҡышҡы ваҡыттан баш тартыу бөтөн төбәк халҡына файҙаға ғына буласаҡ. Ул йылына ике тапкыр сәғәт күсереүгә бәйле уңайһыҙлыҡтарҙан арындырасаҡ, көн дә оҙонораҡ буласаҡ. Дмитрий Медведев әйтеүенсә, ҡышҡы ваҡыт 2011 йылда уҡ бөтөрөлә — көҙгөһөн Рәсәйҙә сәғәт күсерелмәйәсәк. Дмитрий Медведев ил Хөкүмәтенә ҡышҡы ваҡыттан баш тартыуҙы регламентлаусы тейешле норматив акттар әҙерләүгә күрһәтмә бирҙе.
2010 йыл дауамында ҡышҡы вакытҡа күсеүҙән баш тартыу менән бергә Рәсәйҙә сәғәт бүлкәттәре иҫәбен кәметеү мәсьәләһе ил һәм төбәктәр етәкселеге, йәмәғәтселек тарафынан, киң мәғлүмәт сараларында ла тикшерелде. «Башинформ» агентлығының күп мәҡәләләре лә ошо темаға арналды. Ньюсмейкерҙарҙың күбеһе ҡышҡы ваҡыттан баш тартыуҙы хупланы. Шул уҡ ваҡытта, мәҫәлән, Рәсәй мосолмандары Үҙәк диниә назараты рәйесе баш мөфтөй Тәлғәт Тажетдин, киреһенсә, йәйге вакыттан баш тартыу яклы: http://www.bashinform.ru/news/332017/. Әммә нисек кенә булмаһын, яҙлы-көҙлө сәғәт уҡтарын күсереүҙән баш тартырға кәрәклеген барыһы ла тиерлек хупланы.
Сәғәтте йәйге һәм ҡышҡы ваҡытҡа күсереү практикаһы күп илдәрҙә ҡулланыла. Һәм был илдәрҙең барыһында ла ваҡыты менән уның маҡсатҡа ярашлылығы хаҡында бәхәстәр булып ала. Әйткәндәй, Советтар Союзы тарҡалғандан һуң бойондороҡһоҙ дәүләт статусын алған бер нисә союздаш республика ла йыл һайын сәғәт уҡтарын күсереүҙән баш тартты.


text:
Саҡмағошта өлкән синыф уҡыусылары президент һайлауҙарын ойошторҙо
Саҡмағош ауылының балалар китапханаһында гимназияның 10 класс уҡыусылары өсөн «Мин – буласаҡ президент» тип аталған ток-шоу үткәрелде. Сара буласаҡ һайлаусыларҙа гражданлыҡ бурысын үтәүҙә яуаплылыҡ тойғоһон тәрбиәләү маҡсатында ойошторолдо, тип хәбәр иттеләр Саҡмағош районының мәғлүмәт-аналитика бүлегенән. Территориаль һайлау комиссияһы рәйесе урынбаҫары Светлана Шакирова уҡыусыларға мартта үтәсәк Президент һайлауҙары тураһында, шулай уҡ илдең ысын лидеры булырҙай кешегә ниндәй сифаттар хас булырға тейешлеге хаҡында һөйләне.
Ток-шоу уйын формаһында үтте, унда уҡыусылар президент һайлауҙары тураһында белемен камиллаштырҙы, шулай уҡ үҙҙәре президентлыҡҡа кандидат ролендә булып ҡараны. Президентлыҡҡа кандидат итеп 10 «Б» класы уҡыусылары Алмаз Шафиҡов һәм Булат Бәҙретдинов тәҡдим ителде. Улар «һайлаусылар» алдында үҙҙәренең һайлау алды программаһы менән сығыш яһаны, һорауҙарға яуап бирҙе. Бынан һуң тауыш биреү ойошторолдо. Һөҙөмтәлә Алмаз Шафиҡов еңеүсе булды.
Осрашыу сиктәрендә «Рәсәй Президенты» күргәҙмәһе ойошторолдо. Сарала ҡатнашыусыларға китапхананың хоҡуҡи мәғлүмәт бүлеге менән әҙерләнгән «Һайлауҙар. Старт бирелде» буклеттары таратылды.


text:
Төбәктә Бөйөк Ватан һуғышында ҡатнашыусыларға өйҙә бушлай социаль ярҙам күрһәтеләсәк
ӨФӨ, 2015 йыл, 19 май. /«Башинформ» мәғлүмәт агентлығы, Арина Рәхимҡолова/.
Башҡортостанда Бөйөк Ватан һуғышында ҡатнашыусыларға һәм инвалидтарға өйҙә бушлай социаль ярҙам күрһәтеләсәк. Республика Дәүләт Йыйылышы депутаттары пленар ултырышта ҡарау өсөн тейешле закон проектын ҡабул итте. Закон проектын бер юлы беренсе һәм аҙаҡҡы уҡыуҙарҙа ҡабул итергә хәл ителде.
Башҡортостан Дәүләт Йыйылышы Рәйесе Константин Толкачев билдәләүенсә, закон проекты Бөйөк Ватан һуғышы ветерандарына, инвалидтарына социаль хеҙмәттәр күрһәтеүгә ҡағыла. «Башҡортостан Республикаһында халыҡты социаль хеҙмәтләндереү тураһында» Законға үҙгәрештәр индереү ошо категорияға ҡараған граждандарға өйҙә бушлай социаль ярҙам алыуға хоҡуҡ биреүҙе күҙ уңында тота.
«Элекк улар өсөн бындай хеҙмәттәр түләүле ине. Закон ҡабул ителгәндән һуң һәр ветерандың өйҙә бушлай хеҙмәттәр алыу мөмкинлеге буласаҡ», — тип һөйләне Константин Толкачев.
Дәүләт Йыйылышының һаулыҡ һаҡлау, социаль сәйәсәт һәм ветерандар эштәре буйынса комитеты рәйесе Николай Никитин әле республикала ғәмәлдә булған халыҡты социаль хеҙмәтләндереү тураһында закон бәлиғ булмағандарға һәм ғәҙәттән тыш хәлдәрҙә, милләт-ара конфликттарҙа зыян күргән кешеләргә өйҙә бушлай ярҙам күрһәтеүҙе күҙ уңында тота тип билдәләне. Хәҙер исемлеккә Бөйөк Ватан һуғышы ветерандары ла өҫтәләсәк.


text:
Фото:
Дмитрий Медведев йәш гвардиясылар менән аралашты
Фото:
Көн элгәре РФ Премьер-министры, «Берҙәм Рәсәй» партияһы рәйесе Дмитрий Медведев Липецк өлкәһендә асылған «Гвардейск» белем биреү лагерында ҡатнашыусылар менән телекүпер форматында аралашты. Дмитрий Медведев менән бергә аралашыуҙа «Берҙәм Рәсәйҙең Йәш Гвардияһы»ның Координация советы рәйестәше Артем Туров, «Берҙәм Рәсәйҙең Йәш Гвардияһы»ның Координация советы ағзаһы Екатерина Стенякина, «Берҙәм Рәсәйҙең Йәш Гвардияһы»ның Башҡортостан төбәк бүлексәһе етәксеһе Константин Канунников ҡатнашты.
Асыҡ диалог барышында йәш гвардиясылар Дмитрий Медведевҡа бихисап һорауҙар бирҙе, тип һөйләне «Башинформ» агентлығына Костантин Канунников. Атап әйткәндә, бәлиғ булмағандарға алкоголле эсемлектәр һатыу өсөн яуаплылыҡты көсәйтеү, төбәк һәм муниципаль һайлауҙарҙа веб-камералар ҡулланыу, берҙәм рәсәйлеләрҙең «Илдең профессиональ командаһы» проекты сиктәрендә булдырылған кадрҙар резервы менән һөҙөмтәлерәк файҙаланыу һәм башҡа мәсьәләләр ҡуҙғатылды.
«Берҙәм Рәсәйҙең Йәш Гвардияһы»ның 17 августа Липецк өлкәһендә үтәсәк V съезы алдынан Дмитрий Медведев «Йәш Гвардия»ның яңырыуын теләне һәм, уның менән етәкселек итеүгә үҙенең яңы идеялары булған йәштәр килер, тигән ышанысын белдерҙе.


text:
Башҡортостан Дәүләт Йыйылышының 24-се ултырышы 22 апрелдә үткәрелә
Башҡортостан Республикаһы Дәүләт Йыйылышы-Ҡоролтайҙың 24-се ултырышы 22 апрелдә үткәреләсәк. Депутаттар ҡырҡҡа яҡын мәсьәлә тикшерәсәк. Ултырышты үткәреү датаһы һәм көн тәртибе дүртенсе саҡырылыш БР Дәүләт Йыйылышы Президиумының 13 апрелдә үткәрелгән 28-се ултырышында билдәләнде.
Депутаттар пленар ултырышта ҡараясаҡ төп мәсьәләләр араһында “1941 – 1945 йылдарҙағы Бөйөк Ватан һуғышында Еңеүҙең 65 йыллығын байрам итеүгә әҙерлек тураһында” темаһына “Хөкүмәт сәғәте” үткәреү һәм БР Контроль-иҫәп палатаһының 2009 йылдағы эшмәкәрлек йомғаҡтары тураһында отчеты билдәләнде.
Депутаттар алдында биш мировой судья һайлау, шулай уҡ 29 республика закон проектын ҡарау бурысы тора: алтауһы – өсөнсө уҡыуҙа, етәүһе – икенсе һәм 16 – беренсе уҡыуҙа. БР Дәүләт Йыйылышы әҙерләгән ике федераль закон проекты, депутаттар корпусының күбеһе яҡлаған осраҡта, закон сығарыу иницитиваһы тәртибендә Дәүләт Думаһына ебәреләсәк.
24-се ултырышта Торлаҡ-коммуналь хужалыҡ хеҙмәттәренә тарифтарҙың үҫешенә контроль буйынса эш комиссияһы ойоштороласаҡ.


text:
1-се Ҡалтасы урта мәктәбендә төҙөлөш-монтажлау эштәре Рөстәм Хәмитов ҡушыуы буйынса сентябргә тиклем тамамланасаҡФото: Андрей Старостин
1-се Ҡалтасы урта мәктәбендә төҙөлөш-монтажлау эштәре Рөстәм Хәмитов ҡушыуы буйынса сентябргә тиклем тамамланасаҡ
1-се Ҡалтасы урта мәктәбендә төҙөлөш-монтажлау эштәре Рөстәм Хәмитов ҡушыуы буйынса сентябргә тиклем тамамланасаҡФото: Андрей Старостин
Башҡортостан Президенты Рөстәм Хәмитов республиканың төньяҡ райондары буйынса эш сәфәре барышында 1-се Ҡалтасы урта мәктәбен ҡараны һәм республиканың Мәғариф министрлығы етәкселегенә белем биреү учреждениеһында төҙөлөш-монтажлау эштәрен тулыһынса сентябргә тиклем тамамларға ҡушты.
Мәктәптә 2010 йылдың ғинуарынан алып 1960 йылда һалынған иҫке бинаны реконструкциялау һәм яңыһын төҙөү эше бара. Бөгөнгә ике объектта ла эштәр 80 процентҡа үтәлгән. Төҙөлөштөң һәм реконструкциялауҙың дөйөм хаҡы – 156 миллион һум. 100 миллион һумы үҙләштерелгән, эштәрҙе тамамлау өсөн тағы ла 56 миллион һум кәрәк.
Яңы корпус әле һаман төҙөлөп бөтмәгән. Бина өлөшләтә ҡулланылһа ла, рәсми рәүештә файҙаланыуға тапшырылмаған. 250 урынлыҡ тамашалар залында түбә ҡапламаһы юҡ. Ашханала ҡорамалдар юҡ, төҙөлөш-монтажлау эштәре тулы күләмдә тамамланмаған. Яңы бинаның бөтә кабинеттары һәм реконструкция барған корпустың ҡайһы бер уҡытыу бүлмәләре эшләп бөтөүгә мохтаж. Шул уҡ ваҡытта белем биреү процесы ғәҙәти режимда бара.
— 2014 йылда был мәктәптә бөтә эштәрҙе тамамларға кәрәк, 1 сентәбрҙә ул тулы ҡеүәтендә эшләп китергә тейеш, — тине, БР мәғариф министры Әлфис Ғаязовҡа мөрәжәғәт итеп, республика Президенты.
Ҡалтасы мәктәбендә республика Президенты информатика дәресендә булды. Бында ул интернет тиҙлегенең юғары булыуына инанды – секундына 1 мегабит. Информатика кабинетында шулай уҡ эшләнеп бөтмәгән эштәр бар. Мәҫәлән, компьютер техникаһының сымдары иҙәндә ята, ул хәүефһеҙлек техникаһына тап килмәй. Рөстәм Хәмитов боҙоуҙы бөтөрөргә талап итте.
Республика Президенты мәктәптең заманса интерактив белем биреү саралары менән йыһазланыуы тураһында ҡыҙыҡһынды. Белем биреү учреждениеһы директоры Наталья Ҡотлобаева әйтеүенсә, башланғыс синыфтар тулыһынса тиерлек бындай ҡорамалдар менән тәьмин ителгән. Яҡын ваҡытта мәктәпкә тағы ла бер интерактив таҡта киләсәк – уны математика кабинетында файҙаланыу күҙаллана.
Бөгөнгә мәктәптә 520 бала белем ала, 43 уҡытыусы эшләй. Уҡытыусылар кадрҙары менән комплектлаштырыу – 100 процент.


text:
Баш ҡалала оло йәштәгеләрҙең «Мин яратам һине, тормош!» фестивале еңеүселәре сығыш яһай Фото: Башҡортостан Хеҙмәт һәм халыҡты социаль яҡлау министрлығы
Баш ҡалала оло йәштәгеләрҙең «Мин яратам һине, тормош!» фестивале еңеүселәре сығыш яһай
Баш ҡалала оло йәштәгеләрҙең «Мин яратам һине, тормош!» фестивале еңеүселәре сығыш яһай Фото: Башҡортостан Хеҙмәт һәм халыҡты социаль яҡлау министрлығы
ӨФӨ, 2016 йыл, 15 сентябрь. /«Башинформ» мәғлүмәт агентлығы, Гөлфиә Акулова/.
16 сентябрҙә Өфөләге Конгресс-холда оло йәштәгеләрҙең «Мин яратам һине, тормош!» республика фестивале еңеүселәре сығыш яһай. Сара Башҡортостандың Хеҙмәт һәм халыҡты социаль яҡлау министрлығы башланғысы буйынса йыл һайын ойошторола.
Гала-концертта ҡала (район) һәм төбәк һайлап алыу турҙарында еңеүселәр ҡатнаша. Быйыл һайлап алыу туры Стәрлетамаҡ, Миәкә, Яңауыл, Ғафури, Асҡын, Әбйәлил райондарында һәм Өфөлә уҙҙы. Унда меңдән ашыу өлкән быуын вәкиле ҡатнашты, тип хәбәр иттеләр Хеҙмәт һәм халыҡты социаль яҡлау министрлығында.
«Мин яратам һине, тормош!» фестивале Рәсәй киноһы йылына бағышланған.
Гала-концерт киске сәғәт 6-ла башлана.


text:
Башҡортостандың алты районы хужалыҡтары элиталы орлоҡ алыу буйынса планды үтәне
Стәрлетамаҡ районы хужалыҡтары, 2,1 мең тонналап элиталы орлоҡ һатып алып, уларҙы туплау буйынса планды үтәне. Улар, планлаштырылған күләмде тулыһынса үтәүсе, Ауырғазы, Балтас, Дүртөйлө, Илеш һәм Саҡмағош райондарынан һуң иҫәп буйынса алтынсы булды.
БР Ауыл хужалығы министрлығының матбуғат хеҙмәтенән хәбәр итеүҙәренсә, әлеге ваҡытта республикала 3,3 мең тонна самаһы элиталы орлоҡ тупланған, ул пландан 60 процент тәшкил итә.
Уҙған аҙна эсендә аграрийҙар 1,6 мең тонна самаһы элиталы орлоҡ алған, ул пландан өс процент тәшкил итә. Үткән аҙна эсендә Әбйәлил, Ейәнсура, Ҡырмыҫҡалы, Стәрлетамаҡ һәм Туймазы райондары ауыл хужалығы предприятиелары үҙ күрһәткестәрен 8-31 процентҡа яҡшырта алған.


text:
Республика баш ҡалаһында балалар һабантуйы үтәсәк
Башҡортостан баш ҡалаһында балалар һабантуйы үткәрелә. Уны ойоштороу һәм үткәреү тураһындағы ҡарарҙы республиканың һәм Өфөнөң спорт федерациялары етәкселәре үҙҙәренең берлектәге кәңәшмәһендә ҡабул итте. Үҫмерҙәр өсөн һабан байрамы "Салауат Юлаев" стадионында 2 июндә үткәреләсәк.
БР Парашют спорты федерацияһы рәйесе Ғайрат Манаев хәбәр итеүенсә, сара сиктәрендә Өфөнөң хәрби-патриотик клубтары араһында Еңеүҙең 654 йыллығына арнап Спартакиада үткәрергә планлаштырыла. Хәрби-патриотик клубтарҙың 17 майҙа тамамланған парашют-атлетика ярышында еңеүселәргә һәм призерҙарға лайыҡлы наградалар тапшырасаҡтар.
Балалар байрамының спорт программаһына тоҡ кейеп йүгереү, бүрәнә өҫтөндә һуғышыу, күҙҙе бәйләп көршәк ватыу, ҡалаҡҡа йомортҡа һалып йүгереү, билбау көрәше, арҡан тартышыу буйынса традицион ярыштарҙы индерергә ҡарар ителде. Бынан тыш, йәш спортсылар армрестлингта көс һынаша, мини–футбол буйынса турнирҙа һәм эстафетала ҡатнаша ала.


text:
Республикала рус теленән Берҙәм дәүләт имтиханы бара Фото: Андрей Старостин
Республикала рус теленән Берҙәм дәүләт имтиханы бара
Республикала рус теленән Берҙәм дәүләт имтиханы бара Фото: Андрей Старостин
ӨФӨ, 2015 йыл, 28 май. /«Башинформ» мәғлүмәт агентлығы, Эльмира Сабирова/.
Бөгөн, 28 майҙа, Башҡортостанда рус теленән Берҙәм дәүләт имтиханын тапшыралар. Имтиханда ҡатнашыу өсөн 21953 кеше теркәлгән.
Республикала Берҙәм дәүләт имтиханын үткәреүҙең 119 пункты асылған.
Рус теле буйынса БДИ һөҙөмтәләре июнь баштарында билдәле буласаҡ.
25 майҙа сығарылыш уҡыусылары география һәм әҙәбиәттән БДИ бирҙе. 1 июндә улар математиканан (база кимәле) һынау тота. Быйыл ошо предмет база һәм профилле кимәлдәргә бүленгән. Һуңғыһын уҡыусылар 4 июндә яҙа.
Математика һәм рус теле — мотлаҡ имтихандар иҫәбендә. Урта белем тураһында аттестат алыу өсөн минималь балл йыйырға кәрәк.


text:
Яңы йыл алдынан баш ҡалала электр транспортында юл хаҡы арзаная Фото: Олег Яровиков
Яңы йыл алдынан баш ҡалала электр транспортында юл хаҡы арзаная
Яңы йыл алдынан баш ҡалала электр транспортында юл хаҡы арзаная Фото: Олег Яровиков
ӨФӨ, 2015 йыл, 17 декабрь. /«Башинформ» мәғлүмәт агентлығы, Ольга Мортазина/.
Яңы йыл алдынан Өфөлә электр транспортында юл хаҡы арзаная. Муниципаль электр транспорты идаралығы хәбәр итеүенсә, 28 декабрҙән 10 ғинуарға тиклем билет хаҡы ҡулаҡса менән иҫәпләшкәндә 18 һум урынына 15 һум тәшкил итәсәк. Транспорт картаһы һәм юл йөрөү билеты буйынса йөрөү өсөн тарифтар элекке күләмдә һаҡлана.


text:
Рәсәй Президенты Владимир Путиндың Башҡортостан Президенты Рөстәм Хәмитов менән эш осрашыуы үттеФото: РФ Президентының матбуғат хеҙмәте
Рәсәй Президенты Владимир Путиндың Башҡортостан Президенты Рөстәм Хәмитов менән эш осрашыуы үтте
Рәсәй Президенты Владимир Путиндың Башҡортостан Президенты Рөстәм Хәмитов менән эш осрашыуы үттеФото: РФ Президентының матбуғат хеҙмәте
22 майҙа Сочи ҡалаһында Рәсәй Президенты Владимир Путиндың Башҡортостан Президенты Рөстәм Хәмитов менән эш осрашыуы үтте. Унда республиканың социаль-иҡтисади хәле тикшерелде, тип хәбәр иттеләр төбәк башлығының матбуғат хеҙмәтенән. Бынан тыш, Рөстәм Хәмитов Рәсәй Президентына 2015 йылда Өфөлә үтәсәк ШОС һәм БРИКС саммиттарына әҙерлек барышы тураһында һөйләне.
Осрашыу барышында шулай уҡ республика халҡының йәшәү сифатын яҡшыртыу, тыуым, демография, торлаҡ һәм балалар баҡсалары төҙөү, төбәккә инвестициялар йәлеп итеү мәсьәләләре тикшерелде.
Стенограмманың тулы тексы БР Президентының рәсми сайтында урынлаштырылған.


text:
Баш ҡалала йәш драматургтар һәм режиссерҙар семинар-лабораторияға йыйыласаҡ
ӨФӨ, 2015 йыл, 29 май. /«Башинформ» мәғлүмәт агентлығы, Ләйлә Аралбаева/.
11-14 июндә Башҡортостандың йәш драматургтары һәм режиссерҙары Өфөлә үтәсәк икенсе семинар-лабораторияға йыйыласаҡ.
Әҙәбиәт йылында семинарҙа ҡатнашыуға 30-ҙан ашыу ғариза килгән, эксперт комиссияһы шуларҙан 12 авторҙы һайлап алған, тип хәбәр иттеләр Мәҙәниәт министрлығынан. Улар араһында театр берләшмәһендә билдәле драматургтар Шәүрә Шәкүрова, Мөнир Ҡунафин, Игорь Яковлев, Анна Ерошина, Дамир Йосопов бар.
Башҡорт һәм рус телдәрендә яҙылған ижади эштәр өлкәндәр, үҫмерҙәр, балалар өсөн пьесалар йүнәлештәре буйынса ҡабул ителә. Конкурсҡа эштәрҙе 1 июнгә тиклем dramaturgiya@inbox.ru почтаһына ебәрергә кәрәк.
Рәсәйҙең һәм Башҡортостандың танылған театр эшмәкәрҙәре драматургтарға ҡыҫҡа ваҡытлы курстар уҙғара. Семинар программаһында пьесаларҙы уҡыу һәм тикшереү, оҫталыҡ дәрестәре, эксперттар менән айырым дәрестәр үткәреү ҡаралған. Эксперттар сифатында билдәле тәнҡитсе Павел Руднев, театр һәм кино режиссеры Ольга Субботина, шулай уҡ Өфө дәүләт сәнғәт академияһы уҡытыусылары Айһылыу Сәғитова менән Рида Буранова саҡырылған.
Заманса драматургия һәм режиссура республика семинары Мәҙәниәт министрлығы, Башҡортостандың Театр эшмәкәрҙәре союзы һәм Заманса драматургия үҙәге булышлығында уҙғарыла.


text:
Рөстәм Хәмитов «Нефть химияһы һәм эшкәртеү институты» дәүләт унитар предприятиеһында булды
10 июлдә Башҡортостан Президенты Рөстәм Хәмитов «Нефть химияһы һәм эшкәртеү институты» дәүләт унитар предприятиеһында булды. Республика башлығы предприятие корпустарын, уҡыу үҙәген, тәжрибә производствоһын, резервуар паркын ҡараны, бүлектәр эшмәкәрлегенең үҙенсәлектәре менән ҡыҙыҡһынды, шулай уҡ институт коллективы менән аралашты.
Институт директоры Эльшат Теләшев төбәк башлығына предприятие эшмәкәрлеге һәм уның ҡаҙаныштары тураһында һөйләне. Уның әйтеүенсә, институт бюджеттан финанслау алмайынса ла һөҙөмтәле эшләй. Ошо уҡ ваҡытта предприятиеның эске тулайым продукты ла арта.
— Институт эштәренең тематикаһы нефтте эшкәртеүгә әҙерләү һәм уны беренсегә эшкәртеүҙән алып икенсел процестар комплексына тиклем нефть эшкәртеү технологияларының бөтә спектрын да үҙ эсенә ала, ә эшкәртеү тәрәнлеге – фундаменталь тикшеренеүҙәрҙән башлап ҡулайламалар төҙөүгә тиклем. Йәғни бөтөн инновацион цикл ҡаралған, — тип билдәләне Эльшат Теләшев. — Институт эшмәкәрлеге, башлыса, нефть һәм газ тармағына ҡайтып ҡала. Уға углеводород сеймалын тәрән эшкәртеү технологиялары, процестар, ҡорамалдар, нефть сығарыу, транспортлау һәм уны тәрән эшкәртеү өсөн реагенттар инә. Аҙ тоннажлы нефть химияһы продукцияһы етештереүгә, фәнни приборҙар эшләүгә, белем алыуға ла етди иғтибар бирелә. Был өлкәләге эштәр тикшеренеүҙәр үткәреү, эшләнмәләр, проектлауҙар, етештереү юлы менән тормошҡа ашырыла.
Рөстәм Хәмитов Институттың күп профилле,ҙур һәм ҡыҙыҡлы предприятие булыуын билдәләне.
— Власть — етештереү — фән кеүек классик өсмөйөш бар. Фән беҙҙә бер аҙ артта ҡалды, әммә ул бөгөн яңынан аяҡҡа баҫа. Үҫеш күрһәтеүсе һеҙҙең институт – быға асыҡ миҫал, — тине Президент. – Үткән быуаттың 90-сы йылдары фән өсөн ауыр осор булды. Кешеләр бушҡа тиерлек эшләне. Хәҙер заман үҙгәрҙе, көрсөктө йырып сыҡтыҡ, ғилми коллективтар күтәрелә башланы.
Әммә, Рөстәм Хәмитов билдәләүенсә, бөгөнгө көндә бюджетта фәнгә ҙур урын бирелмәй. Уның һүҙҙәренсә, республикаға социаль өлкәнән тыш нимәнелер етди кимәлдә финанслауы ауыр булһа ла, был хәлдәр яҡшы яҡҡа үҙгәрергә тейеш.
Президент дәүләт ойошмаһы булған предприятиеның уңышлы һәм планға ярашлы үҫешеүен дә билдәләп үтте.
— Бөгөн һеҙҙең институтты хосусилаштырырға теләүселәр ҙә күп булыр. Ләкин мин эшләгән ваҡытта һеҙҙең предприятие артабан да ошо формала эшләүен дауам итәсәк, тип гарантиялай алам, — тине республика башлығы. — Бынан тыш, фән менән властың үҙ-ара хеҙмәттәшлек итеү форматын уйларға кәрәк. Беҙгә икенсе динамика, башҡасараҡ үҫеш кәрәк. Донъялағы иң алдынғы институттарҙың береһенә әйләнһен өсөн барыһын да эшләү мөһим. Был тиҫтәләрсә йылдар талап итәсәк, әммә һеҙ әле үк дөрөҫ юлда.
Республика Президенты институтты үҫтереү өсөн яңы мөмкинлектәр эҙләүҙә ярҙам итергә әҙер булыуын белдерҙе. Осрашыу һуңында Рөстәм Хәмитов предприятие хеҙмәткәрҙәренең һорауҙарына яуап бирҙе.


text:
Башҡортостанда 2700 Бөйөк Ватан һуғышы ветераны яңы торлаҡ аласаҡ
Быйыл Рәсәйҙә 36 мең самаһы Бөйөк Ватан һуғышы ветераны торлаҡ аласаҡ. Шуларҙың 2700-ө Башҡортостанда йәшәй, улар ҙа фатир һәм йорттар менән тәьмин ителәсәк.
БР Төҙөлөш һәм архитектура буйынса дәүләт комитеты рәйесе Хәлит Мәхмүтов әйтеүенсә, республикала 2007 йылдан һигеҙ меңдән ашыу һуғыш ветераны торлаҡҡа сиратҡа баҫҡан. Ошо арала 5700 граждан торлаҡ алған.
— Бөйөк Ватан һуғышында ҡатнашыусыларҙы торлаҡ менән тәьмин итеү мәсьәләһен күптән хәл итергә мөмкин булыр ине, әммә ветерандарҙың барыһы ла баштан уҡ иҫәпкә торманы. Шуға күрә программала ҡатнашыусылар иҫәбе даими тулылана. 2012 йылда, ай һайын, сиратта тороусылар исемлеге 200-300 кешегә арта бара, — тип билдәләне БР Төҙөлөш һәм архитектура буйынса дәүләт комитеты башлығы. – Һәр осраҡта, быйыл был программа финанс яҡтан тулыһынса тәьмин ителде, шуға ла ветерандарҙың торлаҡ мәсьәләһе хәл ителәсәк.


text:
Башҡорт дәүләт академия драма театры коллективы Ураҙа байрамын тамашасылары менән ҡаршылаясаҡ
Йәйге отпускыларҙан һуң Мәжит Ғафури исемендәге Башҡорт дәүләт академия драма театры йәнә эшкә тотондо. Тамашасылар менән тәүге осрашыу 30 августа — мосолмандар өсөн изге Ураҙа байрамында буласаҡ. Был көндө театр сәхнәһендә байрамға бағышланған тамаша үткәреләсәк, унда театрҙың барлыҡ артистары ла ҡатнашасаҡ.
Концерттан тыш театр хеҙмәткәрҙәре репетицияларҙы әүҙем үткәрә — яңы миҙгелдә театр һөйөүселәрҙе байтаҡ премьералар көтә. Шулай итеп, театрҙың баш режиссеры Айрат Әбүшахмановтың Мостай Кәрим трагедияһы буйынса «Ай тотолған төндә» спектаклен әҙерләүе, ә уның хеҙмәттәше Арыҫлан Йәнбәковтың «Хазина» (Салауат Әбүзәр) пьесаһы өҫтөндә эшләүе билдәле.
Театрҙың яңы миҙгелен асыу 23 сентябргә планлаштырылған.


text:
Баш ҡаланың иң көслө уҡытыусыһын һайлаясаҡтар
Бөгөн, 1 февралдә, Өфөнөң М. Горький исемендәге 3-сө гимназияһында «Башҡортостан баш ҡалаһының йыл уҡытыусыһы–2011» конкурсын асыу тантанаһы үтәсәк.
Быйыл «Йыл уҡытыусыһы» исеменә 55 конкурсант дәғүә итә. Ойоштороусылар уларға ярайһы уҡ ҡатмарлы һынауҙар әҙерләгән. Конкурста ҡатнашыусыларға асыҡ дәрестәр үткәрергә, синыфтан тыш саралар үткәрергә, үҙҙәренең эш тәжрибәһе менән уртаҡлашырға тура киләсәк. Бынан тыш, уҡытыусыларҙы оҫталыҡ дәрестәре, лекция менән сығыш яһауҙар, дебаттар көтә. Конкурсҡа 18 февралдә йомғаҡ яһаласаҡ.
Өфө хакимиәте мәғариф идаралығының мәғлүмәт-белем биреү порталы менән файҙаланыусылар «Иң яҡшы инновацион проект» өсөн интернет аша тауыш бирә ала.
«Башҡортостан баш ҡалаһының йыл уҡытыусыһы» конкурсы тәүге тапҡыр 1997 йылдың ғинуарында ойошторола. Шул ваҡыттан алып унда бөтәһе 800-ҙән ашыу уҡытыусы үҙен һынап ҡарай.


text:
Бала хоҡуҡтары буйынса вәкил Павел Астахов эш сәфәре менән Башҡортостанға килде Фото: Олег Яровиков
Бала хоҡуҡтары буйынса вәкил Павел Астахов эш сәфәре менән Башҡортостанға килде
Бала хоҡуҡтары буйынса вәкил Павел Астахов эш сәфәре менән Башҡортостанға килде Фото: Олег Яровиков
Бөгөн Башҡортостанға эш сәфәре менән Рәсәй Федерацияһы Президенты ҡарамағындағы Бала хоҡуҡтары буйынса вәкил Павел Астахов килде.
Сәфәр программаһында – төбәктең белем биреү учреждениеларын ҡарау. Балалар омбудсмены машрутында беренсе пункт – ике тапҡыр Советтар Союзы Геройы Муса Гәрәев исемендәге Өфө башланғыс осоу әҙерлеге дөйөм белем биреү мәктәп-интернаты. Артабан Павел Астахов Башҡорт дәүләт университеты студенттары менән осрашырға планлаштыра. Башҡорт дәүләт медицина университетының волонтерҙар үҙәгендә омбудсмен Өфө ҡалаһының алмаштырыусы ғаиләләр фестивалендә буласаҡ.
Көндөң икенсе яртыһында республика етәкселеге менән осрашыу планлаштырылған.
Был Павел Астаховтың Башҡортостанға бишенсе сәфәре. 2013 йылда ул төбәктә ике тапҡыр була. Апрелдә бала хоҡуҡтары буйынса вәкилдәрҙең етенсе бөтә Рәсәй съезында ҡатнаша, ноябрҙә Өфөгә республиканың балалар йорттарын һәм социаль приюттарын тикшереү өсөн килә.


text:
Фото:
Республика Аксаков көндәренә әҙерләнә
Фото:
Республика баш ҡалаһы ХХ Халыҡ-ара Аксаков байрамын үткәреүгә әҙерләнә. Был ваҡиғаға арналған төп саралар 24, 25 һәм 26 сентябрҙә Өфөлә, шулай уҡ Бәләбәй, Ҡырмыҫҡалы һәм Өфө райондарында үтәсәк.
Башҡортостан Мәҙәниәт министрлығынан хәбәр итеүҙәренсә, быйыл байрамға Рәсәйҙең башҡа төбәктәренән һәм сит илдәрҙән ҙур делегациялар килеүе көтөлә.
Ҡунаҡтарға йөкмәткеле программа тәҡдим ителәсәк. Мәҫәлән, 24 сентябрҙә Сергей Аксаковтың Өфөләге Мемориаль йорт-музейында бер юлы ике күргәҙмә асыласаҡ: Өфө губернаһының 145 йыллығына арналған " Аксаковтар заманында Өфө" һәм "Ольга Григорьевна Аксакованың ҡунаҡханаһы". Ошо көндө үк "АФ-Банк"тың операциялар залында "Аксаковтың тыуған иле" исеме аҫтында "батша фотографы" Сергей Прокудин-Горскойҙың тергеҙелгән төҫлө фотографиялар (1910 йыл) күргәҙмәһе эшләй башлаясаҡ.
Шулай уҡ йома көндө Ҡасим ауылында (Шаҡша биҫтәһе), Сергей Аксаковтың олатаһының элекке имениеһында, балалар ижади коллективтары концерты үткәрелә. Байрам сараларына 11-се Аксаков мәктәп-гимназияһы ла ҡушыласаҡ, унда Аксаков дәресе үткәреләсәк. С.Т. Аксаков исемендәге баҡсала был көндө "Хужабикә Пелагеяла ҡунаҡта" традицион балалар байрамы үтәсәк.
Кисен 24 сентябрҙә Башҡорт дәүләт опера һәм балет театрында йыл һайын үткәрелеп килгән студенттар Аксаков балы һәм Сергей Аксаков исемендәге Әҙәби премияны тапшырыу тантанаһы үтәсәк. Наградлау тантанаһы тамамланғас, ошонда уҡ Башҡортостан сәнғәт оҫталарының "Рус классикаһы шедеврҙары" Гала-концерты башланасаҡ.
Өфөлә башланған Аксаков көндәрен "Надеждино" Аксаков тарихи-мәҙәниәт үҙәгендә (Бәләбәй районының Надеждино ауылы), Бәләбәй ҡалаһында, Ҡырмыҫҡалы районында һәм Өфө районының Зубово ауылында саралар дауам итәсәк.
Мәҫәлән, 25 сентябрҙә Бәләбәй районында "Изге ер" фольклор байрамы үтәсәк, Дмитриев храмында ғибәҙәт ҡылыу үткәрелә. Байрамда ҡатнашыусылар шулай уҡ Сергей Аксаков исемендәге санаторийҙа буласаҡ, унда шифаханаға нигеҙ һалыусы һәйкәленә сәскәләр һаласаҡ. Бәләбәй ҡалаһында 25 сентябрҙә "Өмөт ҡыңғырауҙары" Аксаков кисәһе үткәрелә.
Өфө районында байрам саралары – ҙур фольклор байрамы — йәкшәмбе, 26 сентябрҙә, Зубово ауылында үтәсәк. Шул уҡ көндө Ҡырмыҫҡалы районының Иҫке Ҡыйышҡы ауылы халҡы Аксаков хөрмәтенә байрам ойошторасаҡ.
Байрам 26 сентябрҙә Өфөлә Аксаковтың Мемориаль йорт-музейында тамамланасаҡ, унда "Байрам ҡунаҡтары Сергей Аксаковта ҡунаҡта" кисәһе үткәрелә.


text:
«Йәшел муйынсаҡ» матурлыҡ эко-конкурсы финалы Башҡортостан гүзәленең күңелен төшөрҙө
Рәсәйҙә тәүгә үткәрелгән «Йәшел муйынсаҡ» матурлыҡ эко-конкурсында Мари Иле Республикаһынан Ольга Мурашова еңеүсе булды. Һылыу «ЭКА МИР-2011» бөтә Рәсәй форумы сиктәрендә ойошторолған был матур конкурстың «йәшел королеваһы» тип танылды.
Ҡыҙғанысҡа ҡаршы, «Йәшел муйынсаҡ» финалына сығыусы Башҡортостан гүзәле Лилиә Ғәләүетдинова еңеүгә өлгәшә алманы.
— Конкурста еңә алмауыма күңелем төштө, әлбиттә. Әммә форумда, шул иҫәптән «Йәшел муйынсаҡ» конкурсында ҡатнашыусылар араһында күп ҡыҙыҡлы кешеләрҙе осраттым. Тирә-яҡ мөхит таҙалығы өсөн яуаплылыҡ тойғоһоноң, тәбиғәт өсөн файҙалы эштәр эшләү теләгенең миндә яңыраҡ ҡына уяныуы өсөн бер аҙ уңайһыҙ ҙа булып китте. Шуға күрә йәш булыуҙарына ҡарамаҫтан төрлө эко-проекттар менән күптән шөғөлләнгән ҡыҙҙар менән танышыу минең өсөн ҙур ҡыуаныс булды, — тип һөйләне «Башинформ» агентлығына матурлыҡ эко-конкурсы лауреаты Лилиә Ғәләүетдинова.
— Шулай ҙа үҙемдең социаль, экологик проекттарымды тормошҡа ашырыуҙан баш тартырға йыйынмайым, — тип дауам итте башҡорт һылыуы. – Бынан тыш, әлеге ваҡытта мин йәшәгән Октябрьский ҡалаһының тормошона бағышланған мәғлүмәт порталын булдырыу өҫтөндә эшләйем. Быйыл педагогия университетына уҡырға ла индем. Киләсәктә балаларҙы инглиз теленә өйрәтәсәкмен. Сентябрҙән ҡала хакимиәте ҡарамағындағы үҫмерҙәр клубында ҡыҙҙар һәм егеттәр өсөн экология түңәрәген алып барасаҡмын. Бөгөнгө идеяларымдың ҡоро һүҙ генә булып ҡалыуын түгел, ә тормошҡа ашырылыуын теләйем. Һәм был ҡулымдан килер, тип уйлайым.


text:
Фото:
Төбәктә «Кәкүк сәйе» этнофестивале ойошторола
Фото:
ӨФӨ, 2015 йыл, 27 май. /«Башинформ» мәғлүмәт агентлығы, Артур Басиров/.
30 майҙа «Павловка паркы» үҙәгендә «Кәкүк сәйе» этнофестивале ойошторола, тип хәбәр итә республиканың Туризм үҙәге. «Кәкүк сәйе» — май айында билдәләнгән йола байрамы.
Байрам ҡунаҡтары «Кәкүк карнавалы»нда, сәй күргәҙмә-йәрминкәһендә, шифалы үләндәр буйынса белгес Гордеевтың «Кәкүк сәйе — рецепт һәм ҡатын-ҡыҙ сәләмәтлеге» семинарында ҡатнаша ала. Бынан тыш, «Иң яҡшы башҡорт сәйе рецебы», «Иң яҡшы кәкүк бейеүе», «Иң яҡшы кәкүк йыры», «Иң яҡшы кәкүк костюмы» конкурстары уҙғарыла. Балалар өсөн уйын майҙансыҡтары, фольклор коллективтарының концерты, театрлаштырылған тамашалар, Оҫталар ҡалаһы, этнодискотека ойоштороласаҡ.
Фестиваль көндөҙгө сәғәт 12-лә асыла. Байрам киске 6-ға тиклем дауам итәсәк.


text:
Башҡортостанда ноябрь байрамдарына пенсиялар ваҡытынан алда түләнәсәк
ӨФӨ, 2014 йыл, 22 октябрь. /«Башинформ» мәғлүмәт агентлығы, Розалия Вәлиева/.
2014 йылдың ноябрендә Халыҡтар берҙәмлеге көнө алдынан республиканың почта элемтәһе ойошмалары пенсия һәм башҡа социаль түләүҙәрҙе үҙгәргән графикка ярашлы таратасаҡ, тип хәбәр иттеләр РФ Пенсия фондының Башҡортостан буйынса бүлексәһе матбуғат хеҙмәтенән.
Өфө, Ағиҙел, Күмертау, Мәләүез, Нефтекама, Октябрьский, Салауат ҡалаларында, шулай уҡ Ейәнсура, Күгәрсен, Кушнаренка, Көйөргәҙе, Мәләүез һәм Өфө райондарында пенсия һәм башҡа түләүҙәрҙе 3 һәм 4 өсөн 3 ноябрҙә таратасаҡтар. Ҡалған райондарҙа һәм ҡалаларҙа 1 ноябрҙә — 3 ноябрь өсөн, 3 ноябрҙә — 4 ноябрь өсөн.
5 ноябрҙән алып пенсиялар һәм башҡа түләүҙәр ғәҙәттәге графикҡа ярашлы таратыласаҡ.
12 ноябрҙә — Һаҡлыҡ банкына һәм «Уралсиб»ҡа, 13 ноябрҙә ҡалған банктарға саралар күсереләсәк. Рәсәй Пенсия фондының Башҡортостан Республикаһы буйынса бүлексәһе 2014 йылдың октябренә пенсияларҙы һәм башҡа түләүҙәрҙе билдәләнгән ваҡытта һәм тулы күләмдә таратҡан.


text:
Республика Хөкүмәтенең йыллыҡ отчеттары законлаштырыла
Башҡортостан парламентының 18-се ултырышында “Башҡортостан Республикаһы Хөкүмәте тураһында” БР Законына үҙгәрештәр индереүсе Башҡортостан Президенты Мортаза Рәхимов индергән закон проекты беренсе уҡыуҙа ҡабул ителде. Үҙгәрештәрҙең асылы нимәгә ҡайтып ҡалыуы тураһында БР Президентының Дәүләт Йыйылышындағы тулы хоҡуҡлы вәкиле Альбина Воробьева һөйләне.
Закон проекты БР Дәүләт Йыйылышы-Ҡоролтайҙың БР Хөкүмәтенә ҡарата контроллек итеү вәкәләттәрен нығытыусы Башҡортостан Конституцияһына элек ҡабул ителгән төҙәтмәне тормошҡа ашырыуға йүнәлтелгән.
Закон проектына ярашлы, БР Хөкүмәте үҙ эшмәкәрлеге һөҙөмтәләре тураһында, шул иҫәптән Дәүләт Йыйылышы тарафынан ҡуйылған мәсьәләләр буйынса ла, БР Дәүләт Йыйылышына йыл һайын отчеттар бирә. Был отчеттар шулай уҡ киң мәғлүмәт сараларында рәсми баҫып сығарылырға тейеш.


text:
Башҡортостан хәрби комиссариатында йәнә ғауға. Был юлы Саҡырылыш үҙәгендә Дыуан районынан хәрби хеҙмәткә саҡырылған Константин Сафонов атлы егет һәләк булды. Рәсми фараз буйынса, уның мейеһенә ҡан һауған.
Табиптар әйтеүенсә, ул ауылда һалдат оҙатыу кисәһендә хәмерҙе артығыраҡ тейәгән булған. Дыуандағы пунктта егет башҡа тиҫтерҙәре менән дә һуғышып та өлгөрә.
Тикшереү барышында Константин Сафоновтың баш ауырыуҙары яфаланыуы билдәләнә.Мәрхүмде уның тыуған яғында ерләгәндәр. Константин Сафонов ғаиләләге бишенсе, төпсөк бала.
Йәрмәкәй районында ла һалдат оҙатыу кисәһе фажиғәле тамамланған. Ҡунаҡҡа йыйылған 30-лап кешенең береһе буласаҡ һалдаттың эсенә бысаҡ ҡаҙаған. Уны табиптар ҡотҡарып ҡалған. Барыһы ла иҫерек булғанлыҡтан ыҙғыш сәбәбен бер кем дә аныҡ ҡына әйтә алмаған.
Әле республикала әрме йәшендәге 42 мең кешенең 29 мең самаһы саҡырыу комиссияларына килеп комиссия үткән, 8 мең 900 самаһы егет әрмегә саҡырылған. Был юлы 6 мең 600 егет һалдат кейеме кейәсәк. Йәғни Башҡортостанда 2 мең запас бар.


text:
Сауҙа хеҙмәткәрҙәре бизнесты дөрөҫ алып барырға өйрәтәсәктәр
Өфөлә "Сауҙа эволюцияһы-2009. Һеҙҙең бизнестың йәшерен мөмкинлектәре" семинары үтәсәк. Был сауҙа ойошмалары етәкселәре һәм белгестәре өсөн тәғәйенләнгән бушлай мәғлүмәти сара. 14 октябргә билдәләнгән семинар инде иҫәбе буйынса алтынсыһы буласаҡ.
Был даими мәғлүмәти проект Башҡортостан сауҙа ассоциацияһы, БР Сауҙа-сәнәғәт палатаһы, БР Эшҡыуарлыҡ һәм сауҙа буйынса дәүләт комитеты, Өфө ҡалаһы ҡала округы хакимиәте һәм "Сауҙа проекты" компанияһы ҡатнашлығында бойомға ашырыла.
БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, семинар программаһы төрлө темаларҙы солғап ала: реклама бюджетын төҙөү ҡағиҙәләре, килемде арттырыу серҙәре, персоналды өйрәтеү һәм башҡалар.
Семинар Башпотребсоюзда үтәсәк.


text:
Фото:
Урында запас частар етештереү сит ил техникаһын файҙаланыуҙы арзанайтты
Фото:
Сит илдән ҡайтарылған ҡыйбатлы ауыл хужалығы техникаһына запас частарҙы урындағы предприятиеларҙа етештереү һәм туҙған деталдәрҙе тергеҙеү сығымдарҙы ярайһы кәметергә мөмкинлек бирә. Башҡортостан 700-ҙән ашыу деталь һәм быуындарҙы сит илдә һатып алыуҙан баш тартты.
Импорт техниканы файҙаланыуҙы арзанайтыу мәсьәләһе менән машина-технология станциялары менән берлектә БР Ауыл хужалығы министрлығы шөғөлләнә.
БР Ауыл хужалығы министрлығының матбуғат хеҙмәтенән хәбәр итеүҙәренсә, әлеге ваҡытта сит илдә етештерелгән иген урыу комбайндарының һәм үҙйөрөшлө сапҡыстарҙың двигателдәрендә үҙебеҙҙә етештерелгән мотор майын файҙаланыу буйынса һынауҙар алып барыла. Был средстволарҙы экономиялауҙың йәнә бер ысулы. Баҫыу эштәре тамамланғас, мотор майын артабан файҙаланыу тураһында ҡарар ҡабул ителәсәк.